Улуғбек Бакир: Таклиф. «Ҳужра» масаласини давлат қандай ечиши керак?! | ЎТЮРАКЛАР КЛУБИ\nИнсон бир нарсага эҳтиёж сезса, унга интилади, шу йўлда ҳаракат қилади, журъат қилса, талаб ҳам қилади.\nАгарда бу эҳтиёж(лар) қонуний йўллар орқали қондирилмаса, ноқонуний йўллар билан бўлса ҳам қондирилади.\nИнсон фитрати шундек, у шундай яралган.\nДавлат сиёсати ва мафкураси инкор этган ҳар қандай ғояни (бузғунчи ва инсон тафаккурига зарарли ғоялардан ташқари) куч билан тўхтатишга уриниш, кескин рад этиш орқали мавжуд муаммо ўз-ўзидан йўқ бўлиб қолмайди.\nТабиий, инсон қўрқув остида онгида шаклланган ғоядан маълум муддатга чекиниши мумкин, лекин ҳеч қачон воз кеча олмайди, агарки, унинг эътиқоди мустаҳкам бўлса.\nМусулмон Ўзбекистонда Ислом динига бўлган интилишни ҳеч қандай куч-қудрат ва ҳукумат ҳеч қачон йўқ қила олмайди! Бунга ҳаракат қилишнинг ўзи қип-қизил аҳмоқликдир (яқин ва олис тарихга тўхталишга ҳожат йўқ).\nЖамиятда муаммо бор экан, уни ечиш керак! Ечилмаса ёки ечишга бел боғланмаса, одамлар оғзини очиб қараб ўтирмайди. Йўл ва йўллар қидиради, қидираверади. Оқибат, ҳар ким ўзига яраша йўлни барибир топиб олади. Ёки кимдир топиб беради. Бу йўллар тўғри ёки нотўғри бўлиши мумкин. Ҳамма гап ҳам аслида шунда. Йўл – тўғри ёки эгри бўлади, бошқача бўлмайди!\nЭнг катта муаммо – ўша тўғри йўлни топа билиш.\nБолалар боғчаларидан бошлаб, ўрта мактаб ёшидаги болалар учун ҳозирги мавжуд боғча ва мактаблардан ташқари, алоҳида яна бир исломий-диний таълим муассасалари очилиши керак.\nИстаганлар биринчисига, истамаганлар иккинчи, яъни диний боғча ва мактабларга фарзандларини бериши мумкин бўлади.\nДиний боғча ва мактаблар ҳам ҳар томонлама замонавий тарзда бўлиши ва диний (исломий) таълим билан бирга дунёвий фанлар ҳам ўқитилиши керак.\nТабиийки, бундай таълим даргоҳларида ишлайдиган кадрлар олий маълумотли исломий-педагог мутахассислар бўлиши лозим.\nБу кадрларни тайёрлаш ва ҳозирча боридан фойдаланиш ишларини Халқ таълими вазирлиги ҳамда Муфтий идораси биргаликда ҳал қилиши керак бўлади.\nМенимча, шундагина турли ноқонуний ҳужраларга эҳтиёж қолмайди. Давлатнинг ҳам кўнгли жойига тушади, қулоғи тинчийди. ТВдаги ҳамкасбларимиз ҳам ҳаммага ёмон кўринмайди, қарғиш эмас, олқиш олади.\nБошланишида ҳар бир туман ва шаҳарларда биттадан шундай боғча ва мактаблар ташкил этилиши керак. Янги бинолар қуриш шарт эмас. Мавжуд боғча ва мактаб биноларидан биттасини шундай исломий таълим маскани учун ажратса етади. Топилмаса, янги бино қурилади.\nБугун Ўзбекистонда оддий боғча ва мактаблардан ташқари, спорт, мусиқа, ҳарбий мактаблар бор. Шулар қаторида диний мактаблар ҳам ташкил этилса, осмон узилиб ерга қулайдими ёки мамлакатнинг иқтисоди ўпирилиб тушадими? Аксинча, давлатнинг энг катта муаммоларидан бири бартараф этилади ва дунёда обрўси ошади.\nКейинчалик эҳтиёж ва талаб кўпайгани сари бундай даргоҳларнинг сони ҳам кенгайиб бораверади.\nДиний таълим масканларининг ҳаммаси ҳам давлатники бўлиши шарт эмас, хусусий бўлса, нур устига аъло нур бўлади.\nХусусий масканларда таълим пуллик бўлиши бу – табиий ҳол, лекин нархлар осмонда бўлиши керак эмас, албатта.\nПули йўқ ёки кам бўлган эҳтиёжманд кишилар фарзандларини давлатнинг шундай диний мактабларига беради.\nТаълим тизими, шарт-шароитлар ва сифат даражаси ҳар икки: давлат ва нодавлат даргоҳларда ҳам бир хил бўлиши керак.\nЎрта мактаб таълимидан кейин шундек диний коллежлар ва университетлар ҳам эҳтиёжга қараб кўпайиб бораверади.\nШундагина турли ҳужраларга ҳам, чаламуллаларга ҳам умуман, зарурат ва эҳтиёж қолмайди.\nШундагина одамларда танлов бўлади. Истаганини танлайди: хоҳласа, боласини бугунги мавжуд мактабларга беради, хоҳласа, замонавий диний мактабларга беради.\nБу ўша сиз ҳам орзу қилаётган ҳақиқий демократик давлатнинг бир жиҳати бўлади. Зотан, ривожланган демократик давлатлар бугун шундай яшаб келмоқда.\nМадраса ва бошқа расмий диний таълим муассасалари бор-ку, дерсиз. Тўғри, борлиги бор. Лекин улар халқнинг эҳтиёжи даражасида етарлича эмас ва ҳар бир шаҳар, туманда мавжуд ҳам эмас.\nХўш, унда кўп миллатли, турли динли бўлган Ўзбекистон аҳолисининг мусулмон бўлмаган қатлами нима қилади?\nБуни йўли ҳам жуда осон: бугун Ўзбекистонда расман мавжуд бўлган бошқа дин вакилларига ҳам худди шундек имкон берилиши керак. Улар ҳам ўзларининг диний мактаб ва боғчаларини очаверсин. Истаганлар, ҳозирги мавжуд мактабларга бораверсин. Буни ҳеч ёмон томони йўқ. Аксинча, бугунги давлат сиёсати – диний бағрикенглик тамойилларига жуда мос тушади.\nУларга ҳам кадрлар тайёрлаш тизими, худди ислом-диний таълим тизими каби бўлиши керак.\nЛекин масаланинг бир нозик томони ҳам бор. Бу ишларнинг ҳаммаси фақат ва фақат Ўзбекистон маблағи ва бошқа имкониятлари доирасида бўлиши керак. Яъни, диний мактаблар баҳонасида, чет элдан турли динларнинг саҳий «ҳомийлар»и ўзларининг ҳар хил бўлар-бўлмас мафкурасини Ўзбекистонга суқмаслиги керак. Буни эса, давлат ўз назоратига олиши лозим бўлади.\nЯна бир муҳим жиҳат: Ислом қоидаларига кўра, ўғил ва қиз болалар айри ҳолда ўқитилиши шартлиги боис, диний таълим даргоҳларида алоҳида синф хоналари ажратилса, олам гулистон.\nОддий мактаблар ҳозир қандай бўлса, шундек давом этаверади. (Албатта, таълим тизими ислоҳ қилиниши керак. Бу энди бошқа мавзу)…\nДресс-код масаласи: диний мактабларнинг ҳам ўғил ва қиз болалар учун махсус формаси жорий этилиши ва бу форма ислом қоидаларига зид бўлмаслиги керак.\nБу масалани ҳам Халқ таълими вазирлиги, Муфтий идораси ва Соғлиқни сақлаш вазирлиги яна бошқа керакли мутахассислар ёрдамида ҳал қилади.\nДавлат «яна соқолми, яна ҳижобми», деб лабига учуқ тошмаслиги керак. Бу масалани ҳам рисоладагидек ҳал қилса бўлади. Қолаверса, мактаб ёшидаги болаларда ҳали соқол ўсмайди. Соқоллари чиққунича, Худо пошшо…\nИстайсизми йўқми, мусулмон бор экан, соқол ва ҳижоб масаласи доим кун тартибида кўндаланг тураверади.\nХуллас, ёки шундек қилиниши керак ё умуман, динни инкор этиб, расман даҳрий давлатга айланишимиз керак! Бошқа йўли йўқ! Бироз ҳомиладорлик бўлмайди, жаноблар!\nБу муаммолар ҳаммани, аллақачон, жонидан ўтиб, ҳиқилдоғига келиб бўлган.\nЎзбекистон эса, динни инкор этиб, уч кун ҳам яшай олмайди. Ҳатто, ўша советлар даврида ҳам ўзбеклар динини амаллаб сақлаб, шу кунгача етиб келди.\nЖаноб тўралар, мулозимлар!\nТушунинг, халқ бу муаммолардан жуда чарчаган, оёғида мадори қолмаган. Тинкаси қуриб, зўрға кунини кўриб юрибди.\nОддий бечора одамлар қорнини тўйдирсинми, боласини боқсинми, уй қурсинми ё Россияга бориб мардикорлик қилсинми ёки сизларнинг 30 йилдан бери тугамай келаётган «беркинмачоқ» ва «қувлашмачоқ» ўйинингизни ўйнасинми?!\nБу – поёни йўқ ўйинларингизни ўша валломат, еб тўймас очофат мирзаларингиз билан ўйнаб, уларни бир ёқлик қилиб олинг!\nХалқимиз бироз оёққа туриб, сал қаддини тиклаб олсин, кейин у ёғи бир гап бўлар…\nУнгача яна Худо пошшо!\nPowered by WordPress | Theme Designed by: signalboostersuk | Thanks to linker 3ds, nintendo 3ds xl and signal boosting uk


Абдуфатто Нуритдинов иши очиқ суд мажлисида қайта кўриб чиқилади » Muzlik.uz - O‘zbekiston yangiliklari\n4 январь куни андижонлик Facebook-фаоли Абдуфатто Нуритдиновга (Отабек Нуритдинов номи билан маълум) оид маъмурий ишни кассация тартибида кўриб чиқиш бўйича очиқ суд мажлиси бўлиб ўтади. Бу ҳақда ЎзА Ўзбекистон Олий суди маълумотига таяниб хабар қилди . Қайд этилишича, 2020 йил 3 январь куни Абдуфатто Нуриддинов томонидан Андижон вилояти маъмурий судига шу суднинг 2019 йил 30 декабрдаги қарори устидан кассация тартибида шикоят келтирилган. Ушбу шикоят асосида Абдуфатто Нуриддиновга оид маъмурий иш вилоят судининг кассация инстанциясида кўриш учун расмийлаштирилди. Мазкур маъмурий ишни кассация тартибида кўриб чиқиш бўйича очиқ суд мажлиси 4 январь куни соат 11.00 га тайинланган. "Газета.uz"да реклама Эслатиб ўтамиз, Абдуфатто Нуритдинов туҳмат, ҳақорат ва майда безорилик айблари билан жаримага тортилиб, 15 суткага қамоққа олинган эди. Унинг устидан Андижон вилоятининг Асака тумани ҳокими, тумандаги мактаблар директорлари ва вилоят ХТБ бошлиғи шикоят қилган. Бундан ташқари, туман сув таъминоти корхонаси раҳбари Боҳодир Қаххоров ички ишлар бўлимига мурожаат қилиб, 30 декабрь куни соат 10:30 атрофида жамоатчилик олдида номаъқул сўзлар билан уни ҳақорат қилган Нуритдиновга нисбатан чоралар кўришни сўраган. Суд шу куни қарор чиқарди. Жазони ўташ муддати 30 декабрь куни соат 19: 45дан бошлаб ҳисобланади, деб аниқлик киритди «Газета.uz»га Ўзбекистон Олий суди матбуот хизмати. Аввалроқ АОКА раҳбари Комил Алламжонов Абдуфатто Нуриддиновнинг қамоққа олинганига изоҳ берар экан, туҳмат ва ҳақорат учун озодликдан маҳрум этиш нормасини тезроқ бекор қилиш зарурлигини таъкидлади. Шу билан бирга, АОКА раҳбари агентлик фуқаро Абдуфатто Нуритдинов билан боғлиқ суд қарорига таъсир кўрсатишга ҳақли эмаслигини қайд этиб ўтди. «Айбдор томон суд қароридан норози бўлса, кассация тартибида юқори турувчи суд инстанциясига мурожаат қилиши мумкин», — деди у. Декабрда президент Шавкат Мирзиёев ўз қарори билан туҳмат ва ҳақорат учун озодликдан маҳрум қилиш билан боғлиқ бўлган нормани бекор қилиш масаласини ишлаб чиқиш бўйича топшириқ берган эди. Мазкур қарор қатор давлатлар ва халқаро ташкилотлар томонидан олқишланди.


Путин АҚШ давлат котиби билан эртага учрашиши мумкин\n14:56 / 11.04.2017\nРоссия президенти Владимир Путин АҚШ давлат котиби Рекс Тиллерсон билан чоршанба куни, америкалик сиёсатчининг Москва шаҳрига ташрифи давомида учрашади. Бу ҳақда РБК ўз манбаларига асосан хабар берди.\nТиллерсоннинг ташрифи сешанба, 11 апрель куни бошланади. АҚШ давлати котиби Москвага Италиядан учиб келади, у ерда сешанба куни “еттилик” ташқи ишлар вазирлари йиғилиши якунланади.\n«Коммерсантъ» газетаси манбалари ҳам Қўшма Штатлар давлат котиби Кремлда чоршанба куни куннинг иккинчи ярмида қабул қилиниши мумкинлиги ҳақида хабар берди.\nРоссия етакчиси матбуот котиби Дмитрий Песков эса 10 апрель куни президентнинг иш жадвалида Тиллерсон билан учрашув йўқ экани ҳақида айтиб ўтди. Песков 11 апрель куни ҳам РБК билан суҳбатда, президент Тиллерсон билан чоршанба куни учрашмаслигини хабар қилган.\nПутин Тиллерсон билан учрашишга тайёр эканлиги ҳақида март ойи охирида айтиб ўтганди. «Агарда жаноб Тиллерсон келса – мен у билан бунга қадар икки ёки уч маротаба учрашгандим – албатта, биз террор билан кураш масаласини ҳам муҳокама қилишимиз эҳтимолга яқин», - деган Путин 30 март куни.


Яна автобус ағдарилиши: Қозоғистонда 45 нафар йўловчи бўлган автобус “қулади”. Улар орасида ўзбекистонликлар ҳам бор \nКиритилди: 22:24 11.09.2019. Ўқилди: 1018 марта. Фикрлар сони: 0 та.\nМашҳур модельер Европадаги энг қимматбаҳо виллани соту...\n06:30 Ота-онанинг рухсатисиз намоз ўқиш...


Xorxe Luis Borxes. Tlyon, Ukbar, Orbis Tertius – МУНОСАБАТ\n0398Аргентиналик икки улуғ адиб – Хорхе Луис Борхес (1899 — 1986) ва Хулио Кортасар (1914 — 1984) бадиий меросининг XX аср жаҳон адабиётидаги кўлами беқиёсдир. Шу кунларда ҳар икки ёзувчининг таваллуд айёми (Борхеснинг 115 йиллиги, Кортасарнинг эса – 100 йиллиги) нишонланар экан, айри икки адабий йўлдан борган, ҳар бири алоҳида ва хос бадиий воқелик ярата олган, аммо оқибатда жаҳон адабиётида баробар ва беназир из қолдирган бу улуғлар меросига ўзбек ўқувчиси эътиборини жалб этишни истадик.\nТЛЁН, УКБАР, ORBIS TERTIUS (TLÖN, UQBAR, ORBIS TERTIUS)\n012Кўзгу ва энциклопедиянинг ўхшашлиги туфайли мен Укбарни кашф қилдим. Рамос-Мехиада, Гаона кўчасидаги уйнинг йўлак адоғида кўзгу ташвишли жимирлар, энциклопедия эса кишини чалғитиш учун The Anglo-American Cyclopedia (Нью-Йорк, 1917) деб номланган бўлиб, 1902 йилги Encyclopedia Britannicaнинг сўзма-сўз, аммо анча кечиккан қайта нашри эди. Бу воқеа беш йил чамаси аввал содир бўлди. Ўша оқшом уйимга Биой Касарес меҳмон бўлиб келган ва биз романни биринчи шахс номидан қандай ёзиш кераклиги ҳақида баҳслашиб, узоқ ўтириб қолдик. Фикримизга кўра, бу каби роман саҳифаларида ровий айрим воқеалар ҳақида атайин сўзламас ва ё уларни бузиб кўрсатиб, турли хил қарама-қарши талқинларга йўл қўярди; ўз навбатида бу ҳол баъзи — жуда озчилик — ўқувчиларнинг бешафқат ва ё бачкана моҳиятни англаб етишларига кўмак берар эди. Йўлак адоғида бизни кўзгу кузатиб турар ва биз кўзгуларда аллақандай мудҳишлик бор эканига эътибор қилдик (ярим тун чоғи бундай кашфиётлар муқаррар). Шунда Биой Касарес Укбар ересиархларидан бирининг сўзларини эслади: «Кўзгу ва қўшилишлар жирканчдир, илло улар одамлар миқдорини кўпайтиради». Мен ушбу кўҳна ҳикмат манбаини сўрадим — бу The Anglo-American Cyclopediaда, Укбар ҳақидаги мақолада босилган, дея жавоб қилди Биой. Бизнинг уйда (жиҳозлари билан ижарага олган уйимизда) шу нашрнинг бир нусхаси бор эди. XXVI жилднинг сўнгги саҳифаларида биз Упсала ҳақидаги мақолани, XXVII жилднинг дастлабки саҳифаларидан «Урал-Олтой тиллари» тўғрисидаги мақолани топдик. Укбар ҳақида эса лом-мим дейилмаган эди. Бироз ҳижолат бўлган Биой кўрсаткич-жилдни қўлига олди. У турли талаффузларни саралаб, беҳуда уринарди: Укбар, Угбар, Оокбар, Оукбар… Кетиш олдидан айтдики, Укбар Ироқ ва ё Олд Осиёдаги аллақайси бир вилоят эди. Тан олишим керак, мен бир қадар ўнғайсизланган кўйимча унинг фикрини маъқуллаган бўлдим. Хаёл қилдимки, ном-нишонсиз бу мамлакат ва исм-шарифи йўқ бу ересиарх Биой йўл-йўлакай ўйлаб топган нарсалар эди ва шулар воситасида аслида унинг ўзига тегишли жумлани асосли қилиб кўрсатмоқчи бўлганди. Юстус Пертес хариталаридан бирига бесамар тикилиш оқибатида бунга ишонч ҳосил қилдим.\n← Золим (ҳикоя)\nИжодкор – энг бахтли инсондир →


Довулдан сўнг Филиппинда талончилик авж олмоқда (ФОТО) - www.Voydod.net\nДовулдан сўнг Филиппинда талончилик авж олмоқда (ФОТО)\nФилиппин ҳукумати “Хайян” довули остида қолган Лейте провинциясидаталончилик ва ўғирлик авжига чиққани боис табиий офат қурбонларини дафн этиш жараёнини тўхтатишга мажбурбўлди.\nТаклобан шаҳри мэри Альфред Ромуальдезнинг сўзларига кўра, жабрланган ҳудудга тартиб ўрнатишучун юборилганлар талончилар гуруҳлари билан қуролли тўқнашувларга киришишга мажбур бўлаётир. Талончиларозиқ-овқат ва дори-дармон излаб, бўш ётган уйлар, дўконлар ва омборхоналарни ўмармоқда.\nОзиқ-оқват омборини ўмариш пайтида қулаган деворларостида саккиз киши ҳалок бўлган. Маҳаллий ОАВ тарқатган хабарга кўра, омборни талон қилишда бир неча мингкиши қатнашган. Полиция ва аскарлар ғазабланган оломон олдида ожизлик қилган.\nСўнгги маълумотларга кўра, ўтган дам олиш кунлари Филиппингаёпирилган “Хайян” довули қурбонларининг сони 2275 кишига етган, уч мингдан зиёд киши жароҳатланган, яна 84нафар киши бедарак йўқолганлар рўйхатида.


Гулнора Каримова ва Рустам Иноятов.\nГалима Бухорбаева¸ UzNews.net ахборот агентлиги бош муҳаррири:\n- Биринчидан¸ мен бу воқеаларнинг ўйин экани ҳақидаги фикрларга қўшилмайман. Агар одамлар қамоққа олиниб¸ ишончим комилки¸ адвокат ҳимоясидан маҳрум қилиниб¸ изоляцияга олинган бўлса¸ бу жиддий жараëндир. Менинг билишимча¸ ҳозирда Гулнора Каримова уй қамоғига олинган¸ ундан барча алоқа воситалари (Интернет ва телефон назарда тутилмоқда-таҳр.) олиб қўйилган¸ шахсий қўриқчилари олиб ташланган ва мххчиларнинг доимий назоратига остига олинган. Буларнинг барчаси биз айни кунларда Гулнора Каримованинг мамлакат сиëсий саҳнасидан жисмонан йўқ қилинаëтганига гувоҳ бўлаëтганимизни англатади. Бу жараëнда яқинларгача Гулнора намояндаси бўлган репрессив режим оддий фуқароларга нисбатан қўллаб келинган барча усулларни ишга солмоқда.\nГулнора билан бўлаëтган воқеаларни¸ кимлардир¸ адолат тантанаси¸ унинг ўзи ноҳалол ва коррупционер эди¸ деб талқин этмоқда. Аслида бу ерда ҳеч қандай адолат ҳақида гап кетаëтгани йўқ. Бу Гулнорани жазолашдир. Бу кучайиб¸ энди сиëсий ҳокимиятга интилаëтган бир системанинг ўзига рақиб билган бошқаларни ўта шавқатсиз тарзда жазолаши намунасидир¸ холос.\nГулнорага қарши бу ҳаракатлар¸ Каримов заифлашиб¸ изоляцияга олинган ва оила ўртасидаги зиддият ниҳоятда жиддий тус олган бир пайтда амалга оширилмоқда. Бундай вазиятда Гулнорага қарши кучлар билан бирга бўлган унинг онаси¸ ҳатто ақлдан озиб¸ Гулнорани ўлдиришгача бориб етиши мумкин. Менимча Гулноранинг қуëши ботди ва яқин орада бутун Ўзбекистон унинг қонига булғаниши мумкин.\n- Бизга Усмон Ҳақназаров деган аноним шахс томонидан юборилган дастлабки фаразда¸ бу ўйинлар Гулнора Каримованинг Швейцария банкларида музлатилган пулларини қайтариб олиш мақсадида қилинаëтган ўйин¸ деб тасвирланган эди. Дастлабки босқичда¸ бу бизга ҳам асосли ва мантиқлидек кўринган эди. Зотан¸ ўзи президентликка даъво қилган президент қизига кимнингдир қўл кўтаришига ақл бовар қилмас эди. Кейинги воқеалар ривожи¸ Гулнора Каримова ва Рустам Иноятов ўртасида гўë жиддий жанг бошлангани ҳақидаги ишончни кучайтириб юборди. Зотан¸ Гулнора ва Иноятов “жанг”и бутун дунëга ошкор қилинди ва сиртдан қараганда¸ сиëсий элитага зиëн еткизди.\n- Бу сиëсий системанинг ўта чуқур инқирози. Ўзбекистонни битта оила бошқараëтгани боис¸ бу инқироз биринчи оила ичидаги инқироз мисолида намоëн бўлмоқда. Бу инқироз ҳокимият алмашинуви билан тугайди ва ҳозирги воқеалар шу жараëн ифодасидир.\n- Диққат қилинг¸ Ўзбекистон прокуратураси жиноят иши очган Рустам Мадумаров¸ Гаяне Авакян ва Екатерина Клюевалар айнан Швеция¸ Швейцария ва Франция прокурорлари тергов очган айни шахслардир. Улар Европада ҳам коррупция¸ ноқонуний тизимлар орқали катта миқдордаги пулларни ювиш амалиëтларида гумонланмоқда. Мадумаров¸ Авакян ва Клюевалар оффшор ҳудудда рўйхатга олинган ўнлаб ширкат эгаларидир. Бу ширкатларнинг бирортасида Гулноранинг номи расман қайд этилмаган ва Ўзбекистон прокуратураси ҳам бу ишларнинг Гулнорага бевосита алоқадорлиги ҳақида лом-мим демади.\n- Бу воқеалар президент Каримовнинг қонун олдида ҳамма баробар деган принципга содиқлигини кўрсатмоқда. Бу борада¸ биринчи навбатда ўзининг оиласи бошқаларга ўрнак бўлиши лозим. Сўнгги воқеаларда президентнинг қизи ҳақида сўз бораëтгани йўқ. Ҳамма гап унинг номини¸ унга яқинлигини суистеъмол қилган Гулноранинг атрофидагилар ҳақида бормоқда. Тўнғич қизнинг ëнидагилар ҳам қолган ўзбекистонликлар яшаëтган қонунларга мувофиқ яшашлари лозим. Энг муҳим жиҳат шунда.\nАгар бу жараëнлардан ташқарида қолаëтган бошқа шахслар бўлса¸ уларга ҳам навбат келади. Бу тозалашда уларга ҳам навбат келади¸ ҳозирга тегилмаëтганлар кўп хурсанд бўлишмасин. Тегирмон навбати билан¸ ҳамманинг гали келади...


Беморни тезда кўчириш керакми?\nЁрдам учун Cофранcе Сарл Авиав ТМ билан боғланинг.\nҲаво тезёрдами замонавий дунёнинг ажралмас қисмидир: афсуски, одамларда шошилинч ёрдамга муҳтож бўлган ҳолатлар тез-тез содир бўлади. Катастрофалар, табиий офатлар, касалликнинг тўсатдан ҳуруж қилиши, эрта туғруқ- ҳеч кимни бу қийинчиликларга дуч келмайди деб айтолмаймиз ва баъзида фақатгина ҳаво транспорти инсон ҳаётини сақлаб қолишга қодир.\nЭвропадаги энг йирик рус тилида сўзлашувчи АВИАВ ТМ (Cофранcе САРЛ) ходимлари буни билишади, ва жоиз бўлганда, сиз учун керакли жойга самолёт ёки вертолётни тезда етказиб беришни ташкил қилишади.\nРоссия ҳаво тезёрдами\nБиринчи жаҳон уруши даврида пайдо бўлган Россия санитария авиацияси ХХ асрнинг 40-60-йилларида жадал ривожланди. 1968 йилдаёқ СССРдаги 164 шифохонада санитар авиация бригадалари фаолият кўрсатган. Шифокорлар ўз ишларини Ан-2 ва Ан-28, Ту-104 ва Л-410 самолётларида бажаришди. Бундан ташқари, вертолётлар ҳам қутқарув ишларига жалб қилинган – масалан Ми-2.\nҲаво тезёрдамининг ҳам афзалликлари, ҳам камчиликлари мавжуд. Биринчиси, албатта, воқеа жойида самолётнинг юқори тезликда бориши, шунингдек беморни тиббий марказга дарҳол етказиб бериши ва бортнинг ўзида фавқулодда ёрдам бериши бўлиб ҳисобланади.\nФавқулодда вазиятларга тушиб қолган одамларга тиббий муолажаларни ўз вақтида бажариб бўлмаганлиги сабабли ички қон кетишидан вафот этгани ҳолатлари мавжуд. Ҳаво тезёрдами туфайли бугунги кунда ушбу муаммони ҳал қилиш мумкин.\nЗамонавий ҳаво тезёрдамининг камчиликлари, биринчи навбатда, самолётларнинг жуда қиммат нархидир. Бундан ташқари, уларнинг ишлатилиши ва техник хизмат кўрсатиш кўп пул туради.\nБундан ташқари, бугунги кунда тиббиётнинг шу соҳасида тегишли тайёргаликдан ўтган, юқори малакали тиббиёт ходимларининг этишмовчилиги мавжуд. Ниҳоят охиргиси, санавиация учун инфратузилмани яратиш ва ривожлантириш керак, шунингдек, рейсларни диспетчерлик қўллаб-қувватлашни яхши ташкил этиш зарур.\nРоссияда ҳаво тезёрдами ва тиббий эвакуатсияга бугунги кунда асосан ижобий фикрлар билдирилябди: хайриятки, бугунги кунда ушбу соҳага керакли эътибор қаратилябди ва йилдан йилга ўсиш кўринарлидир.\nҒарб амалиётига келсак, бугунги кунда аллақачон Исроилнинг АирМуле ва ВедУАВ каби санитар учувчисиз самолётларини синаш ишлари олиб борилмоқда. Ушбу авиаташувчиларнинг асосий мақсади- ярадор аскарларни жанг олиб борилаётган жойлардан эвакуатсия қилишдир. Келажакда уларнинг фаолияти такомиллаштирилиши кутилмоқда.\nҲаво тезёрдами: умидсиз ҳолатлар бўлмайди\nҲаво тезёрдами одатда вазият умидсиз кўринган ҳолларда қутқариш учун келади. Масалан, сунъий бошқариш тизимига боғланган самолёт билан беморлар ташиш ва самолётга ётган хушсиз ҳолатда бўлган беморларни ташиш амалга оширилади.\nФавқулодда вазиятларда бортда реанимация мутахассислари ва шу жумладан болалар шифокорлари ёрдам кўрсатувчи туғруқлар амалга оширилади.\nКронар синдромли юрак касалликлари ва куйишлар билан оғриган беморлар, жароҳати натижасида шок ҳолатида тушган беморлар дарҳол касалхонага ётқизилиши керак. Бу ҳолатда санитария самолёти ёки вертолёт- соғликни, баъзан эса ҳаётни сақлаб қолишнинг энг яхши йўлидир. Кофранс САРЛ га мурожаат қилиб сиз, беъмор учун куннинг исталган вақтида учишга тайёр тез ёрдам самолётини ёки вертолётни буюртма қилишингиз мумкин.\nАгар зарурат туғилса, ҳаво эвакуатсия га қўшимча етказиб беришни ташкил қилиш мумкин: бу дегани, бемор жойлаштириладиган касалхона жойлашган жойга яқин аэродромга тиббий гуруҳ билан реанимобил этказиб беришни англатади. Машинада беморга зарур тиббий ёрдам кўрсатилади. Кейин бўлса бемор самолётга кўчирилади ва касалхонага келгунга қадар реанимобилда худди шу тарзда даволаш давом эттирилади.\nЭнг яхши ёрдам- бу ўз вақтида келадиган ёрдамдир! Соғ бўлинг!


Шерзод Шерматов: «Мактаб биноларини 2-3 қават...\n14.01.2019 14:49 1 447\nХалқ таълими вазири Шерзод Шерматов ўзининг фейсбукдаги саҳифасида Президентнинг урбанизация ҳамда стратегик таҳлилнинг муҳимлиги ҳақидаги сўзларига муносабат билдирди ва буни Самарқанд вилоятида ўтказилган ўрганиш асносида таҳлил қилиб берди.\n«Президентимизнинг Олий Мажлисга мурожаатномасида урбанизация ҳамда стратегик таҳлилнинг муҳимлиги алоҳида таъкидланган эди. Ушбу вазифалар долзарблиги Самарқандга бориб ҳолатни ўрганганимизда аниқ кўринди», деб ёзади вазир.\nТаъкидланишича, Самарқанд вилоятида бир ўқувчи сонига Тошкент шаҳридагидан кўра кўпроқ ортиқча харажатлар қилинар экан-у, лекин таълим сифати ва шароитларида бунинг акси экан, сабаби айнан шу – урбанизация билан боғлиқ.\nСамарқанд вилоятида ўқувчилар сони Тошкент шаҳридагидан 1,6 баробар ортиқ бўлгани ҳолда, мактаблар сони деярли 4 баробар кўп. Ҳар бир мактабга директор, ўринбосар, хўжалик ишлари ходимлари, ёшлар етакчиси ва бошқа бевосита таълим бермайдиган, лекин мактаб фаолияти учун керак бўлган штатлар мавжуд. Бундан ташқари, кичик мактабда спортзал, лаборатория хоналари, ошхона, тадбирлар хонаси ва бошқа ёрдамчи хоналар билан таъминлашда нормативлар туфайли муаммолар бўлади.\n«Кам соатли фанлардан, масалан, астрономия ёки ҳуқуқ фанлари бўйича ўқитувчи бир ставкада дарс бериши учун ҳам ўқувчи сони камида 700 нафар бўлиши керак. Натижада кичик мактабларда бу каби фанларни бошқа фан ўқитувчилари ўтади. Масалан, физика ўқитувчиси астрономия фанини ҳам, тарихчи эса ҳуқуқ фанини ҳам ўтади. Сифати шунга яраша бўлиши табиий», дейди Шерзод Шерматов.\n«Таҳлил қилинса, 1991 йилгача Ўзбекистонда кўп қаватли массивлар қурилиши билан бирга улар атрофида 1,2 ёки 1,5 минг ўқувчи ўрнига мўлжалланган катта мактаблар қурилган экан. Ундан кейинги йилларда эса қурилган мактаблар асосан кам қувватга, кўпи билан 630 ўринга мўлжалланган бўлган. Бунинг асосий сабабларидан бири – режалаштириш асосан бир йиллик Инвестиция дастури бўйича бўлганигадир. Яъни, бир йилда камроқ маблағ ишлатиш учун кичикроқ мактаб қурилган. Аслида эса узоқроқ муддатда бу кўпроқ харажатга сабаб бўлади. «Скупой платит дважды» деган мақол жуда мос келади ушбу ҳолатга», қайд этади у.\nВазирнинг билдиришича, Самарқанд вилоятида қурилган янги кўп қаватли уйлар массивида бу ҳолат янада яққол кўринган: деярли 1,5 минг хонадонга мўлжалланган массивда атиги 540 ўринли мактаб қурилибди. Битта хонадонда 1 нафардан фарзанди мактабга чиққан тақдирда ҳам мактаб сиғимидан 3 баробар кўп бўляпти, 2 нафардан фарзанд бўлса, 6 баробар кўп бўлади. Ҳалиям бу массивни кейинги ривожланиш истиқболида қўшимча мактаб қуриш имкони бор ва у ерда Самарқанд вилоятининг янги раҳбарияти билан ҳамкорликда каттароқ мактаб қурилиши режалаштирилади.\nОхирги йиллардаги мамлакатимиздаги демографик тенденция фақат аҳоли ўсишини кўрсатмоқда, шунинг учун ҳам бундан буён кўпроқ уй-жойлар қурилиши кутилмоқда. Улар билан бирга, албатта, мингдан ортиқ хонадон қурилиши мўлжалланган массивларда мингдан ортиқ ўринга мўлжалланган мактаблар қурилишини ҳам инобатга олиш керак. Акс ҳолда кейинчалик кенгайтиришга ортиқча жой ҳам бўлмайди. Мактаблар бошидан 2-3 қават эмас, керак бўлса 4-5 қават қилиб қурилса, ўқувчи ўрнига нисбатан ҳаражати камроқ ҳам бўлади.\n«Биринчи расмда, Жаҳон банки маълумотларига кўра, умумий аҳоли сонига нисбатан шаҳар аҳолиси улуши мамлакатимизда охирги йиллар камайиш тенденциясига эга бўлгани кўринади, дунёнинг аксар мамлакатларида эса шаҳар аҳолиси ўсиши кузатилмоқда.\nИккинчи расмда, демографик тенденция туфайли ўқувчилар сонини яқин йилларда ўсиши ва умумий мактаблар қувватига нисбатан қанчалик кўпайиб боришини кўрса бўлади. Охирги икки йилда ўқувчилар сони миллион нафарга ортган, янги мактаблар бинолари қуввати ошиши эса анча паст бўлган. Натижада аксарият мактаблар икки сменада, ҳаттоки баъзилари уч сменада фаолият юритмоқда. Мавжуд кам қувватли мактаблар сиғимидан самарали фойдаланиш учун улар босқичма-босқич тармоқ мактабларига айлантирилмоқда. Лекин уларнинг барча қувватини қўшганда ҳам аҳоли ўсишини қоплай олмаслиги яққол кўриниб турибди», дейди Халқ таълими вазири.\n«Мактаблар қурилишини урбанизация жараёнлари билан бирга стратегик таҳлил асосида амалга ошириш режалаштирилса, мақсадга мувофиқ бўларди», хулоса қилади вазир.\nтаълим Шерзод Шерматов урбанизация


Маҳаллий капитал бозорида ХМК облигацияларини чиқаришнинг истиқболлари муҳокама этилди\nМарказий банкда Халқаро молия корпорацияси (ХМК)нинг Марказий Осиё бўйича минтақавий менежери Кассандра Колберт бошчилигидаги делегация билан учрашув бўлиб ўтди.\nМулоқот давомида ўзаро ҳамкорликка доир муҳим масалалар муҳокама килинди. Хусусан, давлат улуши бор банкларни трансформация қилиш ҳамда маҳаллий капитал бозорида ХМК облигацияларини чиқариш билан боғлиқ масалалар кўриб чиқилди.\nХМК экспертлари мамлакатда қимматли қоғозларни сотишнинг амалдаги механизмини янада такомиллаштириш юзасидан ўз фикр-мулоҳазаларини билдиришди. Шу билан бирга, учрашувда кредит бюролари сонининг кўпайиши рақобат муҳитини яратиш ва юқори сифатли ахборот алмашинувини таъминлашга хизмат қилиши таъкидланди.\n“Ғалаба боғи фалсафаси” китоби нашрдан чиқди\nЕнгил автомобиль экспорти қарийб 51 млн. АҚШ долларига ошган\nМБ валюта курслари 11/05/2021\n$ 1 10529.73 +0.170%\n€ 1 12808.36 +0.875%\n₽ 1 142.32 +0.338%


admin | 14-04-2018 | 3930\n1982 йилда Урганч туманида туғилиб, туманнинг “Чаккашоликор” яшаб келаётган О.О. 2016 йилнинг ёзида ўғирлик жинояти учун суднинг қора курсисида ўтирган эди. Бироқ, у тайинланган жазодан тўғри хулоса чиқариш ўрнига яна ўғирликка қўл урди.\nУ туман ҳудудидаги вақтинчалик ҳеч ким яшамаётган уйларни зимдан кузатиб юрди. Ниҳоят “Юқоридўрмон” қишлоғилик И. Давлетовни уйида ҳеч ким йўқлигини ва қиш фасли ўтгунча хонадон эгалари келмаслигини аниқлашга эришди.\nШундан кейин ўзининг қабих режасини амалга оширишга киришиб, 2017 йилнинг 29 ноябрь кунидан 2018 йил 3 апрель кунига қадар бўлган вақт оралиғида уйнинг орқа томон кириш эшигини бузиб кириб, жами нархи 3.280.000 сўмлик уй-рўзғор буюмларини ўғирлаб кетди. Ҳатто уйдаги фойдаланилган идиш-тавоқлар ҳам унинг “эътиборидан четда” қолмади.\nТўрт ойдан кўпроқ вақт давомида уйини қаровсиз қолдирган хонадон эгаси бузилган эшик, уй ичидаги тартибсизликларни кўрди-ю дарҳол бу ҳақда туман ички ишлар бўлими хабар берди.\nОлиб борилган тезкор суриштирув ишлари натижасида уй-рўзғор буюмларию, идиш-тавоқларни ўғирлаб кетган шахс аниқланди ва унга нисбатан жиноят иши қўғзғатилиб, тергов ҳаракатлари бошланди.\nҲурматли юртдошлар уй-жой, моддий товар бойликларингизни қаровсиз қолдирманг. Агарда уйдан вақтинча узоқда бўлишингизга тўғри келса ёки сафарда, дам олиш ва сиҳатгоҳларда бўлган пайтингиз вилоят ИИБ Қўриқлаш бошқармасининг шаҳар ва туман бўлимларидаги техник қўриқлаш пункти хизматидан фойдаланинг. Мол-мулкингиз ишончли қўриқланади.


Beeline тўққиз йилдан бери амалиётчиларни ишга таклиф этмоқда | Ўзбекистон ва жахон янгиликлари\nТехнология 14 июль 15:42 410\nЭнг йирик алоқа оператори Beeline «Учинчи авлод-2017» дастурининг барча саралаш босқичларидан муваффақиятли ўтган иштирокчилар компанияда амалиёт ўташга киришмоқдаликлари ҳақида хабар беради. Дастур VEON‘нинг Make Your Mark глобал лойиҳаси доирасида бўлиб ўтмоқда.\nБу йили Тошкент Ахборот технологиялари университети, Ҳалқаро Вестминстер университети, Тошкентдаги Cингапур менежментни ривожлантириш университети, Тошкент давлат шарқшунослик институти, Тошкент давлат техник университети, Ўзбекистон давлат жаҳон тиллари университети, Г.В. Плеханов номидаги Россия иқтисодиёт университетининг филиали, М.В. Ломоносов номидаги Москва Давлат Университети талабалари «Учинчи авлод» амалиётчиларига айландилар. Beeline‘нинг қуйидаги бўлимларида амалиёт ўташ дастури очилди.\nАхборот технологиялари дирекцияси;\nҲодимлар билан ишлаш ва жамоани ривожлантириш дирекцияси;\nВоқеани шарҳлар экан, Unitel‘нинг ҳодимлар билан ишлаш ва жамоани ривожлантириш бўйича директори София Гайнутдинова шундай деди: “Тўққиз йилдан бери Beeline ёш ва иқтидорли ёшларнинг ривожланиши учун ноёб имкониятлар яратиб келмоқда. Ёш талабалар учун бу меҳнат тажрибасини ошириш, ўқув пайтида олган билим ва кўникмаларини ишда қўллаш учун имкониятдир. Бундан ташқари, ўз истеъдодларини профессионал муҳитда тарғибот қилишлари учун имкондир. Ишонаман, биз танлаган амалиётчилар касбий юксакликларга етишиш учун барча кучларини тўплайдилар”.\nЭслатиб ўтамиз, амалиёт ўташ бир йил давом этиб, иккита босқичдан ташкил топади. Биринчи босқич июньдан август ойигача давом этиб, талабаларга таътил пайтида танланган бўлинмаларда тўлиқ бандлик билан стажировкани ўтишга имкон беради. Амалиёт ўташ дастурининг иккинчи босқичига ўзларини яхши томондан кўрсатган, кўпроқ даражада самарали бўлган талабалар ўтади. Улар компанияда 2018 йилнинг июнь ойигача, ҳам ишлаб, ҳам ўқиш имкониятини таъминлаган ҳолда, маҳсус мослаштирилган график бўйича ишлашни давом эттирадилар.


Равшан Эрматов ОФК президенти билан гаплашди\nЎФА вице-президенти Равшан Эрматов ОФК президенти Шайх Салмон бин Иброҳим ал-Халифа иштирокида телефон суҳбати ўтказилди. Бу ҳақда ЎФА расмий сайти хабар берди. Суҳбатнинг қайси томон ташаббуси билан ўтказилгани очиқланмаган.\n«Суҳбат бошида Шайх Салмон Равшан Эрматовни янги лавозим билан самимий муборакбод этиб, келгуси ишларида омад ёр бўлишини тилади.\nШайх Салмон ва Равшан Эрматов турли янги лойиҳалар ва дастурларни амалга ошириш учун ҳар томонлама ҳамкорликни кучайтиришнинг аҳамияти юқорилигини алоҳида таъкидлашди ҳамда икки томон учун манфаатли бўлган ўзаро ишончни янги босқичга олиб чиқиш борасида келишиб олишди»,- дейилади хабарда.\nРавшан Эрматов 14 июнь куни ЎФА вице-президенти этиб сайланганди. У ҳозирча ташкилотнинг биринчи вице-президенти эмас ва 15 июль куни бу лавозимга ўтказилиши мумкин.\nУЕФА делегацияси Ўзбекистонда бўлди – Европа жамоалари билан ўртоқлик ўйинлари ўтказилади\n17:03 / 08.02.2020\nҒаниевдан Д’Аугустиньогача — ОФК Чемпионлар Лигасида порлаши кутилаётган ёшларни эълон қилди\nОсиё футболининг энг яхшилари тақдирланди. Сон Ҳён Мин ҳам улар орасида


Xiaomi кучли флагманлар «кушандаси»ни тайёрламоқда - Terabayt.Uz\nXiaomi кучли флагманлар «кушандаси»ни тайёрламоқда\nXiaomi бу йил алоҳида иштиёқ билан рақобатга киришган. Компания турли-туман смартфонларни ишлаб чиқаришни режа қилмоқда. Ҳамёнбоп, ўрта нарх ва қимматбаҳо смартфон моделлари орасида премиум-смартфон ҳам бор. Маълум бўлишича, бренднинг бу модели рақиб флагманларга «кушанда» бўлади. Бу тўғрида PhoneRadar нашри хабар тарқатган.\nШу йилнинг февралида Xiaomi компанияси Black Shark номли бўлинмасини ишга туширган эди. Куни кеча бу бўлинма смартфон бозоридаги энг кучли флагманларга қарши смартфонлар ишлаб чиқариши маълум бўлди.\nИнсайдерларнинг сўзларига кўра, хитойлик корпорация режа қилаётган илк смартфон сўнгги техника ҳамда технологиялар билан бирга, ўйин ўйнашга ҳам мўлжалланган бўлади.\nXiaomi бу моделни ромсиз дизайндаги, кадрнинг янгиланиш частотаси 120 Гц бўлган IPS-экран билан таъминлайди. Шу билан бирга, бу смартфон учун йилнинг энг кучли чипи -- 8 ядроли, 2,8 ГГц частота тезлигида ишлайдиган Snapdragon 845 процессори, Adreno 630 видео картаси танланади.\nДевайснинг ўзига хосликлари сифатида стереодинамикларни, 10 гигабайтли тезкор хотирани, 256 гигабайтли доимий хотирани айтиш мумкин. Гаджетга USB Type-C порти, 5000 мА соат ток сиғимига эга аккумулятор, Wi-Fi 802.11ac, Bluetooth 5.0 LE ҳамда NFC модуллари ўрнатилади.\nАйтиш жоизки, бу илғор смартфон инновацион техник жиҳатлар билан таъминланиш баробарида, нарх борасида ҳам камтар бўлади. Агар Samsung шундай смартфон ишлаб чиқарганида, унинг баҳоси $1100 АҚШ долларидан юқори бўлган бўлар эди. Xiaomi эса камтарлик қилиб, фойдани кўзламаяпти ва кучли гаджетини $700 АҚШ долларига нархлашга қарор қилган.\nМаълумотларга кўра, Xiaomi ижодига мансуб энг кучли флагманлар «кушандаси» 2018 йилнинг иккинчи ярмида тақдим этилади. Экспертларнинг фикрича, бу флагман ёзда, аниқроғи августда тақдим этилади. Чунки айнан шу вақтда Samsung ва Apple янги мобил алоқа воситаларини намойиш қиладилар.


36688 Ўқиш режими + -\n15-савол: Хадижа бинт Хувайлиднинг хизматкори Майсара Шом сафаридан қайтганидан сўнг Муҳаммад алайҳиссалом ҳақларида у кишига нима деган?\nЖавоб: Хизматкор Хадижа бинт Хувайлидга у зотдаги тўғрилик, садоқат, ҳалоллик, хайр-барака ва бошқа хислатлар ҳақида гапирган.\n16-савол: Бу нарса у кишига қандай таъсир қилди?\nЖавоб: Бу хислатлар Хадижа бинт Хувайлидни ўзига ром этди.\n17-савол: Бунинг натижаси қандай бўлди?\nЖавоб: Муҳаммад алайҳиссаломнинг гўзал хулқларидан ниҳоятда ҳайратланган Хадижа бинт Хувайлид у зотга никоҳланиш учун вакил юборди.\n18-савол: У кишининг вакили ким эди?\nЖавоб: Дугонаси Нафиса бинт Мунайя.\n19-савол: Муҳаммад алайҳиссаломнинг биринчи завжалари ким эди?\nЖавоб: Хадижа бинт Хувайлид.\n20-савол: Муҳаммад алайҳиссалом Хадижа бинт Хувайлидга уйланганларида у зотнинг ёшлари нечада эди?\nЖавоб: Муҳаммад алайҳиссалом йигирма беш ёшда, Хадижа бинт Хувайлид қирқ ёшда эдилар.\n21-савол: Уларнинг тўйлари қаерда бўлган?\nЖавоб: Маккаи мукаррамада бўлган.\n22-савол: Хадижа онамизнинг маҳри қанча бўлган?\nЖавоб: У кишининг маҳри йигирмата урғочи бўталоқ (туянинг боласи) бўлган.\nИзоҳ: Маҳр – никоҳ ақди ёки эр-хотин бўлиш билан эр зиммасига юкланадиган ва хотинга бериши лозим бўлган молдир. Ҳанафий мазҳабида кишилар ихтилоф қилиб юрмасликлари учун, гапни бир жойга қўйиш мақсадида: «Маҳрнинг ози ўн дирҳам бўлса яхши», дейилган. Чунки шариатда бир нарсага арзигулик энг оз молнинг миқдори шудир. Шунингдек, маҳрнинг кўпининг ҳам чегараси йўқ. Бу ҳам эр-хотин рози бўлган миқдоргача кўпаявериши мумкин. Аммо уламоларимиз: «Маҳрнинг кўпи ўн икки уқиядан ошмагани маъқул», деганлар.\nДирҳамнинг миқдорини билиш учун 200 дирҳам 85 грамм тилланинг қийматига, бир уқия эса 40 дирҳамга тенглигини эслатиб ўтамиз.\nАйтиб ўтиш жоизки, маҳр фақат пул, тилла каби бойликдан иборат бўлиши шарт эмас. Буни Хадижа онамизнинг маҳри мисолида ҳам билиб олдик. Маҳрга келин истаган нарсасини олдириши ёки истаганча пул сўраши мумкин. Бу унинг шахсий мулки бўлади. Келин уни ўзи истаган жойга сарфлашга тўла ҳақли.\nЎрни келганда хурсандчилик маъносида айтишимиз мумкинки, гоҳида турмушга чиқаётган баъзи қизлар маҳрга китоб сўраётгани қулоққа чалиниб туради. Бир неча бор шайх Муҳаммад Содиқ Муҳаммад Юсуф раҳматуллоҳи алайҳининг барча китоблари маҳрга сўралганининг гувоҳи бўлдик.\nМаҳрга бериладиган мол ҳалол ва пок бўлиши керак. Чўчқа, ароқ, ўлимтик каби шариат ҳаром қилган нарсалар маҳр ўрнига ўтмайди. Маҳрга бериладиган мол бировдан тортиб олинган бўлмаслиги шарт. Шунингдек, маҳрга аталган мол ноаниқ бўлмаслиги шарт. Куёв маҳрни бериб, тўйдан кейин қайтариб олишни хаёлига ҳам келтирмаслиги керак.\n23-савол: Ҳаким ибн Ҳизом хизматкори Зайд ибн Ҳорисани мўминлар оналаридан кимга ҳадя қилган?\nЖавоб: Аммаси Хадижа бинт Хувайлидга.\nШу ўринда Ҳаким ибн Ҳизом ҳақида қисқача маълумот келтириб ўтамиз:\nМўминлар онаси Хадижа бинт Хувайлиднинг жияни Ҳаким ибн Ҳизом ибн Хувайлид Каъбаи муаззаманинг ичкарисида туғилган ягона инсондир.\nҲаким ибн Ҳизом обрўли, бадавлат оилада оқил, яхши хулқли бўлиб улғайди. Қавми уни ҳурмат қилиб, рифодат (жоҳилият даврида муҳтож ҳожиларга овқат улашувчи) мансабини беришган эди.\nРасулуллоҳ соллаллоҳу алайҳи ва салламга пайғамбарлик келмасидан олдин Ҳаким ибн Ҳизом у зот билан қалин дўст эди. Ундан беш ёш катта бўлсалар ҳам, оламлар сарвари уни ўзларига яқин тутар, дўстлигига дўстлик, муҳаббатига муҳаббат билан жавоб қайтарардилар.\nРасулуллоҳ соллаллоҳу алайҳи ва саллам Ҳакимнинг аммаси Хадижа бинт Хувайлидга уйланганларидан кейин ўрталаридаги алоқа қариндошлик билан янада мустаҳкам бўлди.\n24-савол: Хадижа онамиз хизматкори Зайд ибн Ҳорисани нима қилган?\nЖавоб: Муҳаммад алайҳиссаломга ҳадя қилган.\nИзоҳ: Зайд ибн Ҳориса асли яманлик бўлиб, Бану Калб қабиласига мансуб эди. У киши кичиклигида онаси билан бирга она уруғи бўлмиш Бану Той қабиласига борди. У ерда эканликларида Бану Айн ибн Жиср қабиласи бостириб келиб, бир қанча асир ва ўлжалар олиб кетди. Асирлар орасида Зайд ибн Ҳориса ҳам бор эди. Бану Айн ибн Жиср қабиласи у кишини Маккага олиб келиб, қул бозорида сотиб юборди. У кишини Ҳаким ибн Ҳизом сотиб олди ва аммаси Хадижа бинт Хувайлидга ҳадя қилди. Хадижа онамиз Муҳаммад алайҳиссаломга бўлган кучли муҳаббати тасдиғи ўлароқ Зайд ибн Ҳорисани у зотга ҳадя қилди.\nХадижа онамиз ниҳоятда бадавлат аёл бўлгани боис Муҳаммад алайҳиссаломга ва у зотнинг яқинларига кўплаб ҳадялар қилар эди. Бу ҳолатдан ҳар бир мусулмон ибрат олиши лозим. Зеро, муҳаббат яхшилик қилишга, яхшилик эса муҳаббатга ундайди.\n25-савол: Хадижа бинт Хувайлид Муҳаммад алайҳиссаломнинг сут оналари Ҳалимаи Саъдияга нималар ҳадя қилган?\nЖавоб: Сувчи туя, қирқта қўй ва ўз ерларига етиб олгунча етадиган нарсалар тортиқ қилган. Бу воқеа Ҳалимаи Саъдия Маккага келганида бўлган.\n26-савол: Набий соллаллоҳу алайҳи ва саллам Ҳиро ғоридан Хадижа бинт Хувайлиднинг ёнига келганларида қўрқув билан қалтираб, «Мени ўраб қўйинглар... Мени ўраб қўйинглар», – дедилар. У зот нега бундай дедилар?\nЖавоб: Пайғамбаримиз алайҳиссаломга илк ваҳий нозил бўлган эди. Шундан қўрқиб кетган эдилар.\n27-савол: Шунда Хадижа онамиз Пайғамбаримиз алайҳиссаломни нима деб тинчлантирди?\nЖавоб: У киши Набий соллаллоҳу алайҳи ва салламга: «Аллоҳга қасамки, Аллоҳ сизни ҳеч қачон шарманда қилмайди. Ахир сиз силаи раҳм қиласиз. Заифга ёрдам берасиз. Одамлар қилмаган яхшиликларни қиласиз. Меҳмонга зиёфат берасиз. Фалокатга учраганларга ёрдам берасиз», – дея таскин берди.\nҲар бир кишининг аслида қандай эканини аҳли оиласи яхши билади. Кўчада, одамларнинг олдида ўзимизни ёмон амаллардан тийиб тура оламиз, аммо кўп вақтимиз оила даврасида ўтгани боис уларнинг ёнида бундай қила олмаймиз. Оламлар сарвари Муҳаммад алайҳиссаломга ҳали пайғамбарлик келмасидан бурун шундай гўзал хулқли, мақтовга сазовор фазилатлар соҳиби эдилар. Бу сифатларни бизга у зотнинг ҳамхоналари Хадижа бинт Хувайлид айтмоқда.\n28-савол: Набий соллаллоҳу алайҳи ва саллам ҳамда Хадижа бинт Хувайлид Ҳиро ғоридаги воқеани баён қилиш учун кимнинг ёнига бордилар?\nЖавоб: Улар Хадижа онамизнинг амакиваччаси Варақа ибн Навфал ибн Асад ибн Абдулъуззонинг ёнига бордилар. У аввалги диний китоблардан хабардор бўлиб, кўп нарсаларни билар, одамларга ҳам уларни айтиб берар эди.\n29-савол: Набий соллаллоҳу алайҳи ва саллам ғорда ўзлари билан юз берган воқеани Варақа ибн Навфалга айтиб берганларида Варақа нима деб жавоб берди?\nЖавоб: Варақа: «Бу Аллоҳ Мусога нозил қилган «Намус»дир. Қанийди қавминг сени ҳайдаб чиқарганида бақувват бўлсам эди! Қанийди, тирик бўлсам эди!..» – деди.\n30-савол: Хадижа розияллоҳу анҳо Исломни қабул қилган аёллардан нечанчиси эди?\nЖавоб: Исломни қабул қилган биринчи аёл эди!\n Бу ёшдан кичик бўлганлар деган ривоятлар ҳам бор. Жумладан, Ибн Касир «Ал-бидоя ван-ниҳоя» китобида: «Расулуллоҳ соллаллоҳу алайҳи ва саллам Хадижа розияллоҳу анҳога уйланган вақтларида Хадижа онамиз 35 ёшда бўлганлар», дейди. Ибн Исҳоқ эса 28 ёшни зикр қилади. (Абдул Азим Зиёуддин «Сиз Пайғамбарни кўрганмисиз?») Умуман олганда, бу вақтда Хадижа онамизнинг ёшлари нечада бўлгани ҳақида саҳиҳ бир ривоят йўқ. Кўпчилик сийрат уламолари 40 ёш деган, бу машҳур гапдир, айни ҳақиқат шундай бўлган дегани эмас. Шу ёшда бўлганлар ёки ундан кичикроқ бўлганлар деб ўйлаймиз.\n Шайх Муҳаммад Содиқ Муҳаммад Юсуф. «Ҳадис ва Ҳаёт», 13-жуз – «Никоҳ, талоқ ва идда китоби».\n Замира Қосимова тайёрлаган. «Ҳидоят» журналининг 2012 йил, 6-сонидан олинди.\n Набий – Аллоҳдан муҳим хабар олган ва мартабаси юқори бўлган шахс. Яъни, пайғамбарлар икки турли бўлади: набий ва расул. Набий Аллоҳдан хабар, Яъни, ваҳий қабул қилиб олган, лекин бошқаларга етказиши амр қилинмаган кишидир. Унга янги (илоҳий) китоб ва янги шариат берилмаган. У олдинги шариат ва китобга эргашган. Расул эса ўзига келган пайғамбарликни ўзгаларга етказишга амр қилинган. У янги шариат билан юборилган ва унга янги китоб берилган. Расулларга нисбатан ҳам «набий», ҳам «расул» сўзи ишлатилиши мумкин, аммо набийларга нисбатан фақат «набий» сўзи ишлатилади. Пайғамбаримиз Муҳаммад алайҳиссалом ҳам набий, ҳам расул бўлганлар. Яъни, биринчи ваҳий келиши билан набий бўлиб, кейин Исломни бошқаларга етказиш амр қилинганда расул бўлиб, даражалари ортган.\n Намус – сўзи араб тилидаги сўз бўлиб, «сир соҳиби» деган маънони билдиради. Бунда фаришта Жаброил алайҳиссалом назарда тутилган.\n «Розияллоҳу анҳо» сўзи «Аллоҳ ундан рози бўлсин» деган маънони билдиради. Аёлларга нисбатан ишлатилади. Эркакларга нисбатан ишлатилганда «розияллоҳу анҳу» дейилади. Икки кишига нисбатан «розияллоҳу анҳумо», ундан кўпига «розияллоҳу анҳум», фақат аёллардан иборат бир неча кишига «розияллоҳу анҳунна» шакли ишлатилади. Бу жумлалар саҳобалар(Пайғамбаримиз Муҳаммад алайҳиссалом билан мусулмон ҳолида кўришган ва Исломда вафот этган кишилар)нинг номи зикр қилинганда ишлатилади.\nҚуръони Карим инфоқ қилингrdquo дея амр қилди. Ислом Aллоҳнинг бандаларини ўз садоқатларини садақа орқали исботлашга чақирди. Иймон келтирганлар муҳтожлар учун давоми...\n22:00 / 14 январь 672\n19:38 / 03.02.2020 3093\nЭй Одам боласи, Аллоҳ таолонинг хазинаси тўла экан, ризқинг тор бўлиб қолишидан қўрқма!\nҚаноатнинг иккинчи маъноси шуки, инсон Аллоҳ таоло берган нарсага, яъни ўзгартиришнинг иложи йўқ бўлган нарсага рози бўлишидир. Қўлидан келмаган нарсани орзу давоми...\n11:00 / 05.12.2021 279\nҲамза розияллоҳу анҳудан Ўргимчак одамгача\nAсрлар давомида отаоналар фарзандларига Хадийжа бинт Ҳувайлид, Насиба бинт Каъб, Aсмо бинт Aбу Бакр розияллоҳу анҳум ва бошқа Ислом аёллари ҳақида сўзлаб бердилар, давоми...\n21:00 / 27 январь 1253\n11:17 / 14.01.2020 161520


Нотариал идоралар иши ҳақида сўров ўтказилмоқда\n15:26 / 12.06.2017\n“Тараққиёт стратегияси” маркази Ўзбекистон нотариал идоралари фаолиятини баҳолаш бўйича ижтимоий сўров ўтказмоқда.\nФойдаланувчиларга қатор саволларга жавоб бериш таклиф этилган. Масалан, нотариал идора хизматларидан қачон охирги марта фойдаланганликлари ва хизматлар учун давлат божи миқдорини билишлари каби.\nНотариал идоралар томонидан ноқонуний ҳаракатларга гувоҳ бўлган фуқаролар жавобда бундай вазиятлардан бири вариантини кўрсатишлари мумкин, масалан, белгиланганидан кўра кўпроқ суммани, қўшимча ҳужжатларни талаб қилиш ёки хизматни тақдим этишдан бош тортиш. Шунингдек, ўз жавоб вариантини ёзиб қолдириш имкони ҳам бор.\nСўров нотариал идорага ташриф буюриш билан боғлиқ муаммоли вазиятларни ҳам қамраб олади. “Нотариал идоралар фаолиятида қандай муаммоларга гувоҳ бўлгансиз?” саволига бир неча жавоб вариантлари таклиф этилди. Улар орасида: нотариал идораларда ходимлар етишмаслиги, улар томонидан беҳурматсизлик қилиниши, нотариал тасдиқлаш учун бир неча соат ёки кунлаб кутиш, таниш-билишчилик асосида яхши хизмат кўрсатиш, идоранинг яшаш жойидан узоқда жойлашганлиги, ходимларнинг технологиялардан фойдалана олмаслиги ва бошқалар.\nФойдаланувчилар нотариал тизимдаги муаммоларни ҳал қилиш учун қандай чораларни кўриш лозимлиги борасида ҳам ўз фикрлари билан ўртоқлашишлари мумкин.\nЖамоатчилик фикри сўрови 2017 йил 17 июнгача ўтказилади.\nсўров нотариал идора\nСўров: мамлакат суд тизимида ҳали қатор камчиликлар мавжуд


Беларусда янги ҳукумат тайинланди — Sof.uz\nЖАҲОН 42,840,895 31,595,296 1,153,186\n5.06 10:58 55 Жаҳон\n4 июн, пайшанба куни Беларус президенти Александр Лукашенко янги ҳукуматни тайинланади. Шу вақтга қадар ҳарбий саноат қўмитаси раиси лавозимида ишлаб келаётган Роман Головченко бош вазир лавозимига тасдиқланди, деб хабар беради мамлакатнинг Белта расмий нашри.\n"Кеча мен унга ҳукуматимиз коллектив бир ташкилот эканлиги ҳақида огоҳлантирган эдим. У ҳукуматнинг раиси. У ҳукуматнинг спикери. У овоз беришда бир хил овозга эга. Аммо шунга қарамай, у боши билан ҳукуматда тартиб учун жавоб беради. Якуний натижа учун ", - дея таъкидлади Беларус раҳбари.\nНиколай Снопков Бош вазирнинг биринчи ўринбосари этиб тайинланди, Александр Субботин эса Бош вазир ўринбосари лавозимини эгаллайди. Иван Тертел Давлат назорат қўмитаси раиси этиб тайинланди. Дмитрий Крутой Президент маъмурияти раҳбарининг ўринбосари лавозимига ўтди, Валерий Белский эса давлат раҳбарининг ёрдамчиси этиб тайинланди.\nШунингдек, вазирликлар таркиби ҳам янгиланган.\nМДҲ Беларус Александр Лукашенко ҳукумат\n22.10 10:25 1374\nКеча, 06:35 911


Путин UAZ Patriot’нинг эшигини очолмади » Скачать музыку бесплатно новинки музыки 2016-2017\nПутин UAZ Patriot’нинг эшигини очолмади\nКомментариев: 0 Просмотров: 244 Дата: 13-05-2016, 00:32 1Ze6gPg_NCQ_JCq_kVFrqA=s800 [/i]Share to Facebook [/i]Share to Twitter [/i] [/i] [/i] [/i] Россия президенти Владимир Путин 12 май, пайшанба куни УАЗ автозаводининг Қуролли Кучлар эҳтиёжлари учун қайта жиҳозланган автомобилларини кўздан кечираётганида, кичик кўнгилсиз ҳодиса юз берди, деб хабар бермоқда Autonews.ru. UAZ Patriot’лардан бирини томоша қиларкан, Путин унинг ичига ҳам назар ташламоқчи бўлиб, автомобилнинг орқа эшигини очишга ҳаракат қилган, бироқ эшик очилмаган. Шу вақт президентнинг ёнида турган Мудофаа вазирлиги вакили Александр Шевченко вазиятни қўлга олишга ҳаракат қилгану, бироқ машина эшигини очаман деб, тутқични синдириб юборган. Шунга қарамай, “Интерфакс”нинг хабар беришича, Путин бошқа эшик орқали машина ичини томоша қилишга муваффақ бўлган. Завод ходимларининг айтишича, автомобиль двигатели ишламай тургани сабаб, эшик қулфланиб қолган ва очилмаган. “За рулём”нинг ёзишича, бу жавобдан Путин қониққанми-йўқми, ҳозирча номаълум. - деб хабар бермоқда Carzone.uz нашри.


"Юлдуз Усмоновани болаликдан таниганман, лекин биринчи курсда дўстлашганмиз" - BBC News O'zbek\nБи-би-си меҳмони - ўзбекистонлик таниқли хонанда Юлдуз Абдуллаева.\nЮлдуз Абдуллаева Марғилон шаҳрида туғилиб ўсган. Болалигидан қўшиқ айтишни севган ёш Юлдуз аввалига 1982-86 йилларда Марғилондаги Санъат билим юртида, сўнгра эса Тошкентдаги Ўзбекистон Давлат Консерваториясида таълим олган.\nХонанда айниқса "Мен сизни, азизим" қўшиғи билан ўз мухлислари қалбига йўл топа олган. Бу унинг илк қўшиқларидан бири эди.\n"Кўкка боқиб юлдуз санайман, гоҳи кеча, кундуз санайман, сочларимни минг хил тарайман, соғинаман, йўллар қарайман", каби мисраларга эга бу қўшиқ бутун Ўзбекистон бўйлаб хитга айланганди.\nХонанда, шунингдек, "Бир қараб ўтинг бизга, лейтенант, зору интизор қизга, лейтенант", каби сўзлари бор "Лейтенант" қўшиғи билан ҳам кўпларга яхши танилганди.\nУнинг репертуаридан "Юлдуз ўзим", "Севма мени", "Ҳалитдан", "Кўзларимга боқ", "Кел ёнимга" каби кўплаб бошқа қўшиқлар ҳам ўринлар олган.\nЮлдуз Абдуллаева ўз адаши ва Марғилоннинг яна бир донгдор маҳсули Юлдуз Усмоновага кўп қиёсланган ва ҳатто унга рақиб дея кўрилган.\n1980-йиллар охирлари ва 1990-йиллар бошларида энг машҳур ўзбек эстарада хонандаларидан бири саналган Юлдуз Абдуллаева радио ва телеэкранларда кам чиқадиган бўлди.\nМеҳмонимиз сизнинг саволларингизга жавоб берди.\nЮлдузхон, мен сизнинг эски мухлисингизман. Сиз билан кўп маротиба суҳбатда ҳам бўлганман. Мени анчадан буён сиздек истеъдодли хонанданинг кўринмай қолгани беҳад қийнайди. Саволим, сиз қачон яна хурсанд қиласиз, қачон яна ҳар куни қўшиқларингизни эшитиш бахтига муяссар бўламиз? Сизга бахт ва саломатлик тилайман. Шамсиддин, Тошкент\nСалом алайкум, яхшимисиз, хорманг? Ҳозир ҳам қўшиқ куйлаяпсизми ё санъаткорликни қўйганмисиз? Вепа Муратов, Тўрткўл\nАссалом алайкум Юлдуз опа! Эсимда бор Сизни 80 йилларнинг охири ва 90 йиллар бошида Юлдуз Усмонова билан кўп адаштиришар эди. Сизнинг ижодингиз фаолиятингиз бошида ғайратли эди, бироқ охирги 20 йил ичида ҳаминқадар ижод қилмоқдасиз. Бир пайтлар хақиқий "ЮЛДУЗ" эдингиз, лекин охирги пайтларда...? Ҳожиаҳмад, Тошкент\nСизниям запрет қилишмадими? Фаррух, Андижон\nАбдуллаева: Охирги 10 йилдан ортиқроқ вақт кўринмай кетганим сабабларини айтсам, бу ҳарбий хизматим билан боғлиқ бўлган. Чегара қўшинлари ҳарбий ансамблида фаолият юритдим, шунинг учун телевизорда, тўйу ҳашамларда, тантаналарда кам кўриниб қолдим. Ҳарбий хизмат билан машғул бўлиб қолдим. Концерт дастурларим ҳам бевосита ҳарбийлар олдига бориб, жонли равишда ўша ерда ижодий мулоқот шаклида бўлди. Балки шунга бўлса керак...\nБи-би-си: Ҳозир ижодингиз қандай кетаяпти? Янги альбом ё қўшиқлар ёзиб, катта саҳнага қайтиш ниятингиз борми?\nАбдуллаева: Ҳозирги пайтда, мана икки-уч йил бўлди, мен ҳарбий хизматдан запасга бўшаганман. Резервдаги капитанман. Шунинг учун, ҳозир ижодимни бошлаб юборганман. Мухлисларим учун янги қўшиқларни ёзаяпман. Телевизиорда битта янги клипим кўрсатилаяпти, балки кўришаётгандир.\nБи-би-си: Ҳарбий касбингиздан кўплар бехабар бўлиши мумкин, лекин "Лейтенант" деган машҳур ҳарбий қўшиғингизни билишади...\nАбдуллаева: Ҳа, лекин "Лейтенант" қўшиғини ҳарбий хизматга чақирилишимдан олдин ижро этгандим. Ўзбекистон офицерлари ҳақида "Аскар" деган қўшиқ ҳам ижро этгандим. Шунинг учун бўлса керак, ҳарбий раҳбарият сўнг мени хизмат қилишга чақириб олган.\nБиламизки ўша йиллари Юлдуз Абдуллаева ажойиб қўшиқлари билан халққа манзур бўлиб, ижоди гуркираётган пайтда негадир бирданига кўринмай кетди, ҳамда ҳар хил миш-мишлар урчишига сабаб булди, аслида нима сабаб бўлиб санъат оламида кўринмай кетдингиз? Келинг очиқ гапирсангиз, ваҳоланки, ўша йиллар ўтиб кетди, ижодни тўхташига оилани сабаб қилманг, кимдирлар сизни ижодингизга тўсқинлик қилгани ва босим ўтказгани бор нарса, тўғрими? Ва нима сабаб булиб шундай бўлишига? Олдиндан раҳмат! ДЖ ШОД\nImage caption Юлдуз Абдуллаева дўсти ва ҳамкасби Султонпошша Ўдаева билан\nАбдуллаева: Йўқ, ҳеч ким томонидан босим остидан қолмаганман. Ҳарбий хизматни ўтаётган давримда ҳам ижодим давом этган. Лекин, санъат тижорат бўлиб кетган, ва мен тижорат билан шуғулланмаганим учун, концертларга, тўйларга бормаганим учун, ва фақат давлат тадбирларига, давлат концертларига бориб ҳарбий хизматчилар учун хизмат қилганим учун ҳам кўринмай қолдим, балки шунга шундай фикра боргандирлар... Нимага десангиз, ҳарбий хизматнинг ҳам, санъатнинг ҳам ўзига яраша шарт-шароитлари бор. Санъат билан тижоратдек шуғулланиш ҳарбий хизматчига унчалик тўғри келмайди. Лекин, мана резервга чиққаним учун, ҳаракат қилаяпман мухлисларим бағрига қайтишга, тўйларга, концертларга боришга, тантана ва тадбирларда ҳозирги кунда қатнашиб келаяпман.\nЮлдуз опа, сиз Юлдуз Усмоновани ўзингизга рақобатдош деб билганмисиз? Собирхўжа Нозимзода, Самарқанд\nАбдуллаева: Юлдуз билан ўртамизда рақобат ҳеч сезмаганман... Талабалик йилларидан биз Юлдуз билан ўртоқ бўлганмиз. Кўпчилик билишади, иккаламиз ҳам бир жойдан, Марғилонданмиз. У замон ва бугунги замон ўртасида кўп фарқ бор. Бизнинг замонларда ҳамма ўз ижоди билан, ўз йўналиши билан чиққан. Юлдуз ўзининг қўшиқлари билан, мен ўзимнинг қўшиқларим билан чиққанмиз. Талашиш, тортишиш деган нарсалар бўлмаган у вақтда. Ҳозиргидек, санъаткор дейолмайман-ку, ҳаваскор қўшиқчилар кўп эмасди. Телевизор экранига ёки катта саҳнага бадиий кенгашдан ўтган ҳолда қўшиқларимизни олиб чиқардик. Шунинг учун бўлса керак, бизда ундай рақобат бўлмаган. Фақат изланиш билан овора бўлганмиз. Йўналишимиз ҳам бошқа эди. Мен эстрада йўналишимдан ташқари, опера қўшиқларини ижро этганман. Консерваторияда вокал йўналишидан таҳсил олганман. Ҳаттоки Навоий опера ва балет театрида солистка бўлиб ишлаганман. Юлдуз эса анъанавий ижро бўйича таҳсил олган. Билмадим, мен у вақтда рақобатни сезмаганман.\nЮлдуз Усмонова билан ҳеч дўст бўлганмисиз? Ирода, Манчестер\nImage caption Икки Юлдуз ҳам болаликданоқ айни санъат даргоҳларида таълим олганлар\nАбдуллаева: Биз Марғилон шаҳрида катта бўлган бўлсак, шаҳарнинг бир чеккасида мен катта бўлганман, бошқа чеккасида Юлдуз катта бўлган. Марғилон марказида театр бўларди, ана ўша ердаги бадиий ансамблга икковимиз ҳам қатнардик. Юлдуз катталар гуруҳида эди, мен эса кичкиналар гуруҳида, чунки орамизда 3-4 йил фарқ бор эди. Ёшликда ёш катта роль ўйнайди, кейин ёшингиз катта бўлгач, билинмай кетади бу нарса. Мактаб даврида ёш жуда катта роль ўйнарди. Масалан, ман 6-синфдалигимда, Юлдуз 10-синфда эди. Ансамблга бошқа-бошқа вақтлар қатнардик. Лекин, асосий муносабатларимиз Тошкентга ўқишга келганимиздан кейин бошланган. Юлдуз билан битта курсда ўқиганмиз. Икковимиз ҳам Тошкент Давлат Консерваториясига биринчи курсга бир йилда кирганимизда, дўстлигимиз бошланган. Лекин, Марғилонда унчалик яқин бўлмаганмиз. Тошкентда у ёнимдадугонам эди, шундай экан, ҳар томонлама ёрдам бўлган. Қўллаб-қувватлов бўлган. Маънавий тарафдан қўллаб-қувватлаш бўлган. Бирга яшаганмиз ҳам.\nБи-би-си: Ҳозир кўришиб қолсангизлар, болаликни ё студентлик даврларини ҳеч хотирлайсизларми?\nАбдуллаева: Охирги пайтларда жуда ҳам кам кўришамиз. Консерваторияни битиргандан кейин, у ўзининг ишлари билан бўлиб кетди, мен ҳам ўз оилам, ўз ишим билан бўлиб кетдим. Кўришадиган бўлсак ҳам, жуда камдан кам кўришамиз.\nАзиз Юлдузхон! Сиз Марғилон ва Консерваторияда таълим олгансиз экан. Авваллари таълимга катта эътибор бериларди. Бугун нега шундай эмас? Бугун устоз кўрмаган қўшиқчи кўпайиб кетмадими? Ёки овоз бўлса таълим шарт эмасми? Ирода, Манчестер\nАбдуллаева: Биласизми, бир нарсанинг гувоҳи бўлаяпман, нафақат санъат соҳасида, балки умуман ҳамма соҳаларда одам кўпайиб кетаётгандек. Лекин, санъаткорлар кўпроқ кўзга ташланади. Биз чиққан вақтларда, ҳали айтганимдек, бадиий кенгашлар бўларди, қўшиқнинг сўзларига, мусиқага эътибор кучли бўларди, чет элнинг мусиқасини олиб ўзбекча сўз қўйганларни экранга чиқармасди, бундай нарсалар катта саҳналарга умуман чиқарилмасди. Қўшиқчилар олдига жуда кўп талаблар қўйиларди. Энди, билмадим, бугунги кунда санъаткорлар тижорат йўлида ижод қилгани учун бўлса керак... Буларни мен профессионал санъаткор сифатида, ҳаваскор деб биламан. Бизда бир гап бор - "Замон сенга боқмаса, сен замонга боқ". Балки шу нарса керакдир ҳозирги вақтда. Тижорат, ҳаваскорларнинг кўп бўлиши керак нарсадир. Лекин, барибир, ўқиш керак. Ҳамма нарса авваламбор ижодкорнинг ўзига боғлиқ. Ўзига керак таълимни олади. Агар санъатга у саёз ёндошадиган бўлса, бошида пулнинг кучи билан телевизорда чиқиб туриши мумкин, лекин таълим, дунёқараш, талантинг бўлмаса, эрта-индин барибир қолиб кетасан. Бундай ижодкорлик ўткинчи ижодкорлик деб ўйлайман. Лекин, ҳақиқий истеъдодли ёшлар ҳам бор ҳозир. Мана, Тошкент Давлат Консерваториясида ўқиб, репертуарлари жуда ҳам бой, чиройли ёш санъаткорларимиз ҳам бор.\nImage caption Юлдуз Абдуллаева Мансур Тошматов ва Ортиқ Отажонов билан\nОта-онангиз ким бўлишган ва сизнинг касбингизга қандай қарашган? Ирода, Манчестер\nАбдуллаева: Онам уй бекаси бўлганлар. Отам раҳматли автобазада бўлим бошлиғи бўлиб ишлаганлар. Болалагимидан ансамблга қатнаб, ижод билан шуғулланганим учун, 8-синфдан кейин санъат билим юртига борганман, ота-онам қаршилик қилмаганлар, ўз йўлимга қўйиб берганлар. Отам раҳматли қўлларидан келганларича ёрдам берганлар, қўлимдан ушлаб санъат билим юртига олиб борганлар. Уни битирганимдан кейин Тошкент Давлат Консерваториясига олиб келганлар.\nҲурматли Юлдуз опа, "Мен сизга, азизим" деган қўшиқ қандай дунёга келганди? Васила Парпиева\nАбдуллаева: Бу қўшиқни Тошкент Давлат Консерваториясининг биринчи курсида ўқиётганимда ёзганман. Ёшлигингизда шеър ёзасиз-у. Шунда пианинода ўтириб, шеъримга мусиқа басталашни бошлаганман. Чиройли бир қўшиқ чиққанга ўхшаган. Кейин Ўзбекистон телерадиокомпаниясига бориб, симфоник эстрада оркестрида Дони ака деган дирижеримиз бўларди, уларга кўрсатганман. Уларга ёққан ва улар "яхши аранжировка қилиб бераман" деганлар. Кейин Қадам ака деган домламизга шеъримни кўрсатганимда, улар шеърни бошқатдан ёздилар, "мен сизни, азизим, соғинаман, йўллар қарайман" деб... Шу... Кейин Дони ака аранжировка қилиб бердилар. Шу билан 1986 йилда, биринчи курсдалигимда шу қўшиғим туғилган, ва халқнинг оғзига тушган.


12.12.2017 19:44 0 407\nБерлин девори. 1989 йил.\nБу йил Берлин девори қулатилганига 28 йил тўлди. Бу девор деярли қирқ йил дунёнинг икки хил сиёсати орасидаги чегара, совуқ уруш рамзи бўлиб келди. Бундан йигирма саккиз йил муқаддам Берлин деворининг қулатилиши бўйича барча ҳужжатлар имзоланган кузнинг илиқ кунларида минглаб одамлар кўзларида ёш билан деворни қулатаётган техника воситаларига қўлларига оддий болғаларни олиб ёрдам берган эдилар. Бугун машҳурлиги жиҳатидан ўз вақтида Буюк Хитой деворидан ҳеч ҳам қолишмаган бу деворнинг маълум қисмлари тарихий ёдгорлик сифатида сақланиб қолган, холос.\nБерлин девори бугунги кунда.\nБерлин девори қурилган 1961 йилнинг августига қадар Шарқий ва Ғарбий Берлин ўртасидаги 45 километрлик чегара фақат оддий чизиқ шаклида бўлиб, у кўчалар, уйлар, каналлар орқали ўтарди. Расман 81 та назорат пунктлари ишлаб турар, бундан ташқари юзлаб ноқонуний ўтиш йўллари мавжуд эди. 1948 йилдаги келишув асосида белгиланган бу чегарадан кунига уч юз мингдан беш юз минг нафаргача одам ўтиб қайтарди.\nБерлин девори қурилишига бу шаҳар атрофидаги сиёсий вазиятнинг кескинлашуви сабаб бўлди. Икки ҳарбий-сиёсий блок — НАТО ва Варшава шартномаси ташкилоти ўртасидаги зиддият қалтис вазиятни келтириб чиқараётганди.\n1945 йили, Иккинчи жаҳон уруши якуни ва Германия капитуляциясидан сўнг Потсдамда имзоланган келишувга кўра, Германия ҳудуди йирик давлатлар назоратида бўладиган бир неча секторга бўлиб ташланганди. Германиянинг шарқий қисми Германия Демократик Республикаси (ГДР), ғарбий қисми эса Германия Федератив Республикаси (ГФР) деб юритила бошланди. Лекин бу икки давлатни, айниқса, ГДРни кўпчилик тан олмади.\nКонрад Аденауэр (ўртада) СССР Министрлар Совети раиси Николай Булганин (чапда) ва КПСС МК биринчи котиби Никита Хрушчёв билан. Москва, 1955 йил сентябр.\nФото: «The New Times»\n1957 йили Конрад Аденауэр бошлиқ ГФР ҳукумати «Халштейн доктринаси»ни амалга киритди. Бу доктрина ГДРни тан олган ҳар қандай давлат билан дипломатик алоқаларни автоматик равишда узишни назарда тутар, Шарқий Германиянинг Шарқий ва Ғарбий Германия ўртасида немис давлатлари конфедерация тузиш таклифига кескин қарши чиқарди.\n1958 йилда, ўз навбатида, ГДР ҳукумати ҳам ГФР суверенитетини шубҳа остига олиб, аслида ГФР ҳам ГДР ҳудудида жойлашганини «эслатиб» қўйди. Собиқ иттифоқ раҳбари Никита Хрушчёв бутун Берлинни (жумладан, Ғарбий Берлинни ҳам) ГДР пойтахти деб эълон қилди.\nБу ҳолат давлатлар ўртасидаги зиддиятнинг янада кескинлашувига сабаб бўлди. 1959 йилда ташқи ишлар вазирлари ўртасида бўлиб ўтган Берлин масаласини ҳал қилишга мўлжалланган учрашув ҳеч қандай ижобий натижа бермади.\n1960 йилда ГДР ҳукумати «Ғарб пропагандасининг олдини олиш» шиори остида Шарқий Берлинга ўтишда чекловлар жорий қилди. Бунга жавобан Ғарбий Германия Шарқий Германия томонидан «иқтисодий уруш» дея баҳоланган чорани қўллади — томонлар ўртасидаги савдо алоқаларини бекор қилди.\nБу икки томон ва уларнинг ортидан қўллаб турган икки блок ҳарбий салоҳиятни кучайтиришга ва қарши томонни камситишга қаратилган тарғиботга зўр бердилар. ГДР ҳукумати ГФРни чегараларни провокацион равишда бузиш (1961 йилнинг май-июл ойларида 137 марта) ва ГФР агентларини ГДРда ўнлаб иш ташлаш ва тартибсизликларни уюштиришда айблади.\nВазият 1961 йилнинг ёзида янада кескинлашди. ГДР етакчиси Валтер Улбрихт томонидан қўлланган, «ГФР иқтисодига етиб олиш ва ортда қолдириш»ни кўзлаган иқтисодий сиёсат мажбурий жамоа тизимига ўтишга, иш вақти ва режалар ҳажмининг ортишига сабаб бўлди. ГФРдаги қулай иқтисодий аҳвол, иш ҳақларининг баландлиги минглаб шарқликларни ўзига оҳанрабодек тортарди.\nШарқий Берлин аҳолиси Ғарбга қочиб ўтмоқда.\n1961 йилда 207 минг нафар, шу йил июл ойининг ўзидаёқ Шарқий Берлиннинг 30 минг нафар аҳолиси Ғарбга қочиб ўтиб кетди. Булар асосан ёш ва малакали мутахассислар эди. Шарқ Ғарбни «одам савдоси»да айблади ва ҳар йили мутахассисларни йўқотиш туфайли 2,5 млрд. марка зарар кўрилаётганини таъкидлади.\n1961 йилнинг 3 августида Москвада бўлиб ўтган Варшава шартномаси ташкилоти аъзолари йиғилишида чегарани ёпишга келишилди.\nБерлин деворининг қурилиши. 1961 йил.\nФото: «Deutsch Online»\n15 августда операциянинг иккинчи босқичи бошланди. Аскарлар ва қурувчилар чегарачилар назорат остида олдиндан тайёрлаб қўйилган бетон блокларни олиб келиб, чегара чизиғи устидан тиклашга киришдилар — Берлин девори қурилишига старт берилди. Айни шу дақиқаларда 19 ёшли чегарачи Конрад Шуманн блоклар устидан сакраб ўтди ва расман Берлин деворидан ошиб ўтган биринчи қочоқ сифатида тарихда қолди.\nДеворнинг баландлиги 6 метрни ташкил қилди ва у ўта пишиқ бетон қоришмасидан қурилди. Девор ёнида ўзига хос «ўлим чегараси» белгиланди ва кимки унга яқинлашса чегарачилар томонидан отиб ташланиши эълон қилинди. 17 августда 18 ёшли қурувчи Петер Фехтер девордан ошишга уринаётганида отиб ташланди ва бу ҳаракат чоғида ҳалок бўлган биринчи қурбонга айланди.\nПетер Фехтер Берлин деворидан ошишга урингани учун отиб ташланган. 1961 йил 17 август.\nБерлин девори қулатилганига қадар шу тарзда девордан ошишга уринган 92 киши ҳалок бўлди, кўплаб кишилар яраландилар. Кейинчалик, девор қулаб, икки Германия бирлашганидан сўнг одамлар томонидан яратилган девордан ўтишнинг антиқа воситаларидан иборат музей ҳам ташкил қилинди.\nБерлин девори музейи\nДевор совуқ урушнинг совуқ рамзи бўлиш билан биргаликда Берлиннинг энг диққатга сазовор жойи бўлиб қолди. Берлинга келган саёҳатчи борки, бу деворни кўрмай кетмасди. Ғарбий қисмда эса «Девор қулатилиши шарт» деб ёзилган миллионлаб откриткалар сотиларди.\nАҚШ танклари Берлиндаги Чарли назорат-ўтиш пунктида Совет иттифоқи танкларига қарши турибди. 1961 йил октябр.\nФото: Stéphane Compoint\nЎша куни Бранденбург дарвозаларидаги назорат пунктига америка зирҳли ҳарбий техникасидан иборат колонна яқинлаша бошлади. Дастлаб учта «Жип», уларнинг ортидан булдозерлар, энг орқада ўнта танк келарди. «Жип»лар ўтиши билан ён атрофдан совет танклари чиқиб келишди ва булдозерлар йўлини тўсиб қўйишди. Совет ва АҚШ танклари туни билан бир-бирларини мўлжалга олиб турдилар. Бу ҳолат кейинчалик икки давлат ўтасидаги совуқ урушнинг кўринишларидан бири бўлиб қолди.\nЭрталаб Москвадан ўт очмаслик ва ортга қайтиш ҳақида буйруқ келди ва ҳар икки томон ортга чекинди. Деярли 40 йил Берлин девор атрофида тинимсиз музокаралар бўлиб турди. 1989 йилнинг 9 ноябрига келибгина бу девор қулатилди ва ГДР ва ГФР ягона давлат бўлиб бирлашди.


Бишкекда қамоқдаги мухолифат лидерига бағишланган тасвирий санъат кўргазмаси очилди\n14 май 2021, Тошкент вақти: 15:28\nСиёсатчи Ўмурбек Текебаев.\nҚирғизистон пойтахти Бишкекда 19 декабрь куни айни пайтда қамоқда сақланаётган мухолифатнинг таниқли лидери Ўмурбек Текебаевга бағишланган тасвирий санъат кўргазмаси бўлиб ўтади.\nХабарда айтилишича, мазкур тадбир “Ата Мекен” партиясининг собиқ лидери ва энг таниқли сиёсатчилардан бири бўлган Текебаевнинг туғилган куни муносабати билан ўтказилмоқда.\nКатта миқдордаги коррупцияда айбланган Текебаев ўтган йилнинг февралида қўлга олиниб, 8 йиллик қамоққа ҳукм этилган.\nУнинг тарафдорлари бу иш 2017 йилнинг 15 октябрида ўтган президент сайловларида Текебаевнинг қатнашишига йўл бермаслик мақсадида уюштирилганини айтиб келадилар.\nТекебаев ўша пайтдаги Қирғизистон президенти Алмазбек Атамаевни коррупцияда айблаб баёнотлар берганидан сўнг қамоққа олинган эди.


Ўзбек олимлари томонидан августда экилиб, баҳорда ҳосил берадиган пиёз тури кашф қилинди\n01:50 / 05.07.2016\nЎзбекистон сабзавот, полиз экинлари ва картошкачилик илмий-тадқиқот институтида “Ўзбекистонда сабзавотчилик, полизчилик ва картошкачилик соҳаларида илм-фаннинг ўрни ва истиқболлари” мавзуида илмий-амалий конференция бўлиб ўтди. Бу ҳақда “ЎзА” хабар бермоқда.\nКейинги йилларда институт жамоаси томонидан юзга яқин янги нав, жумладан, помидорнинг “Ситора”, бодрингнинг “Зилол”, лавлагининг “Диёр”, пиёзнинг “Сунбула”, қалампирнинг “Жайҳун”, тарвузнинг “Шарқ неъмати”, “Чиллаки”, қовуннинг “Гулоби”, “Лаззатли”, картошканинг “Тўйимли”, “Ақраб”, бақлажоннинг “Феруз”, “Сурхон гўзали” каби навлари яратилди. Айни пайтда кўплаб навлар маҳаллийлаштирилди.\nБаҳор ойларида пиёз тақчил бўлишининг олди олинди. Институт олимлари яратган пиёзнинг “Сунбула” нави августда экилиб, айни баҳорда, ушбу маҳсулотнинг қишки захираси тугаган пайтда пишиб етилади. Гектаридан 70-80 тонна ҳосил беради.\nКартошканинг «Тўйимли», «Умид», «Ақраб», «Диёра», “Пском”, “Серҳосил”, “Сарнав”, “Кўксарой” навлари деҳқонларимизга маъқул келмоқда. Ҳозир Тошкент, Самарқанд, Фарғона вилоятларининг тоғолди ҳудудларида картошкадан мўл ҳосил етиштирилмоқда. Жумладан, Наманган вилоятидаги элликка яқин фермер хўжалигида кечки навлар экилиб, гектаридан 250 центнергача ҳосил олинаётган бўлса, Чортоқ туманидаги картошкачилик хўжаликлари 270 центнергача ҳосилдорликка эришмоқда.\n2013 йилда Жанубий Кореянинг халқаро ҳамкорлик агентлиги билан биргаликда бир йўла 260 минг дона кўчат етиштиришга ихтисослашган компьютерлаштирилган иссиқхона ташкил этилди. Майдондаги иссиқлик, намлик ва сувга бўлган талаб автоматик бошқарилади. Иссиқхонада экилган уруғлар тўлиқ ўсиб чиқиши ва касалликлардан холи бўлиши кафолатланган. Помидор кўчатлари 60 кунда тайёр бўлади. Талаб асосида бу ерда турли уруғлардан йил давомида кўчат етиштирилмоқда.


Google Gmail'га "ақлли жавоблар" функциясини қўшди\n15:50 / 18.05.2017\nGmail'нинг Android ва iOS почта сервисида "ақлли жавоблар" функцияси пайдо бўлди, у фойдаланувчига суҳбатдош хабари асосида турли жавоб вариантларини таклиф қилади. Google вакиллари Google I/O анжуманида шу ҳақида маълум қилишди.\n"Ақлли жавоблар" биринчи марта Gmail асосида ишловчи Inbox иловасида ҳамда Allo мессенжерида пайдо бўлди. Функция ёзишмалар контекстидан автомат равишда келиб чиқувчи қисқа жавобларни таклиф қилади - масалан, учрашиш таклифига сервис "Ҳа! Қачон?" ёки "Йўқ, мен бандман" вариантлари тақдим этилади.\nЖавоб вариантлари илова ойнасининг пастки қисмида, жавоб ёки хабарни қайта йўллаш тугмаси ёнида кўринади. Фойдаланувчи жавобни йўллашдан аввал унга тузатиш киритиши мумкин бўлади.\n"Ақлли жавоблар" функциясини биринчи навбатда инглиззабон фойдаланувчилар синаб кўришлари мумкин. Компания кейинроқ бу функциянинг испан ва бошқа тиллардаги вариантини ҳам қўшишга ваъда берди.


Аёлларда 50 ёшдан кейин кузатилиш эҳтимоли юқори бўлган 8 касаллик - Zamin.uz\n13:46 / 03.04.2021\nАёлларда 50 ёшдан кейин кузатилиш эҳтимоли юқори бўлган 8 касаллик\nАксарият ҳолларда 50 ёшдан кейин аёлларда менопауза кузатилади. Унинг ортидан саломатлик билан боғлиқ кўплаб муаммолар ҳам келиб чиқади.\nМенопаузадан кейинги йилларда суяк ва бўғинлар мўртлашиб боради. Менопауза вақтида кескин камаядиган эстроген гормони суяклар мустаҳкамлигида муҳим рол ўйнагани туфайли ҳам ушбу даврдан кейинги 5 йилда аёллар суягининг оғирлиги камаяди. Айнан шу сабаб ҳам саломатликка бефарқ бўлмасдан, мунтазам равишда кальций қабул қилиш, машқлар бажариб туриш ва спиртли ичимликларни истеъмолидан тийилиш керак.\nЭстрогеннинг камайиши милк ва тишлар аҳволига ҳам таъсир қилмай қолмайди. Айнан шу сабаб ҳам менопаузадан кейин аксарият аёллар милкдаги оғриқ ва таъм билишда муаммо пайдо бўлишидан шикоят қилади. Шунинг учун оғиз бўшлиғи гигиенасига эътибор бериш ва вақти билан билан шифокорга ташриф буюриш тавсия қилинади.\n90 фоиз ҳолларда апноэ аёлларда аниқланмагани сабаб кўпчилик уни эркакларга хос деб ўйлайди. Аммо менопаузадан кейин аксарият аёллар ушбу муаммога дуч келиши мумкин. Хуррак отиш, кундузи уйқу босиши сингари симптомлар бўлмагани учун кўпчилик эътибор бермайди.\nМенопауза 46 ёшдан 55 ёшгача кузатиладиган аёлларда қандли диабетга чалиниш хавфи юқори бўлади. Гап шундаки, эстроген етишмаслиги инсулинга таъсир қилмай қолмайди.\nТухумдонларда ишлаб чиқариладиган эстроген юрак саломатлигида муҳим рол ўйнайди. Яхши холестерин миқдорини кўпайтириб, ёмонини камайтиради, қон томирларни кенгайтириб, қон босимининг меъёрда бўлишини назорат қилади. Менопаузадан кейин юрак касалликларининг келиб чиқиш хавфи юқори бўлади. 46 ёшдан 65 ёшгача бўлган ҳар саккизинчи аёл юрак-қон томир касалликларидан азият чекади. Айнан шу сабаб ҳам инфарктнинг дастлабки симптомларини билиш, қолаверса, юрак-қон томир касалликларининг олдини олиш муҳим саналади.\nСут бези саратони\nЁш ўтган сайин сут бези саратонига чалиниш хавфи юқори бўлади. 30 яшар аёлда яқин ўн йилда касалликка чалиниш хавфи 1:227 бўлса, 60 ёшда 1:28, деярли 10 марта кўп бўлади. Вазн ортиши эса хавфни янада кўпайтиради.\nСийдик йўли касалликлари\nЭстроген миқдорининг камайиши сийдик деворларининг ўтказувчанлиги ёмонлашишига, пешоб тутишга таъсир қилмай қолмайди.\nМенопаузадан кейин жигар тўқималарининг спиртли ичимлик, инфекция ва ортиқча ёғдан кейин тикланиши қийин кечиши мумкин. Айнан шу сабаб ҳам 55 ёшдан кейин рационга эътиборли бўлиш ва зарарли маҳсулотлардан тийилиш муҳим. “Замин” янгиликларини “Twitter”да кузатиб боринг\n2-01-2021, 13:15, Ҳаёт тарзи\nОқ нон, попкорн, ширинлик. 30 ёшдан кейин тийилиш тавсия қилинадиган 7 маҳсулот\n1-11-2020, 10:53, Ҳаёт тарзи\nЯнгиликлар » Ҳаёт тарзи » Аёлларда 50 ёшдан кейин кузатилиш эҳтимоли юқори бўлган 8 касаллик


ЎзА - Юксак эътиборга муносиб авлод\nЮксак эътиборга муносиб авлод\n21.10.2014 16:43 Болалар спорти\n“Соғлом авлод деганда, шахсан мен, энг аввало, соғлом наслни, нафақат жисмонан бақувват, шу билан бирга, руҳи, фикри соғлом, иймон-эътиқоди бутун, билимли, маънавияти юксак, мард ва жасур, ватанпарвар авлодни тушунаман. Буюк давлатни фақат соғлом миллат, соғлом авлодгина қура олади”.\nПрезидентимиз Ислом Каримовнинг бу сўзлари бугун ҳаётимизда, ёшларимизнинг жисмоний тарбия ва спорт билан шуғулланиб, ҳар томонлама соғлом бўлиб вояга етаётганида яққол намоён бўлмоқда.\nДарҳақиқат, мамлакатимизда ёшлар тарбияси, ўғил-қизларнинг ҳар томонлама баркамол инсонлар бўлиб улғайишини таъминлаш давлат сиёсатининг муҳим йўналишига айланиб, бу жараёнда спортни, айниқса, болалар спортини ривожлантиришга алоҳида эътибор қаратилмоқда. Бугун юртимизнинг ҳар бир гўшасида турли замонавий спорт иншоотлари, спорт майдонлари барпо этилиб, болаларнинг шуғулланиши учун барча шарт-шароит ва қулай имкониятлар муҳайё этилмоқда. Бу майдонлару спорт залларининг эртанги кун эгалари бўлмиш ёш ўғил-қизлар билан гавжумлиги қалбларни ғурур ва ифтихорга тўлдиради.\nПойтахтимизнинг Олмазор туманидаги 37-болалар ва ўсмирлар спорт мактабида ҳам ана шундай шароит яратилган. Ушбу мактабда 427 нафар ўқувчи йигирмага яқин мураббийдан баскетбол, футбол, каратэ, велоспорт ва бадиий гимнастика йўналишлари бўйича маҳорат сирларини ўрганишмоқда.\nСпорт мактаби директори Равшан Мамадалиевнинг айтишича, мактабнинг шотакан каратэ тўгараги мамлакатимиз ўсмирлар терма жамоасига кўплаб истеъдодли спортчиларни етказиб бермоқда. Бунда малакали мураббий Фозил Худойназаровнинг хизматлари катта. Ҳозир тажрибали мураббий қўл остида қирқ нафарга яқин ўқувчи яккакураш сирларини пухта эгалламоқда.\n– Ҳозир ҳар бир мактабда спорт заллари мавжуд, – дейди Ф.Худойназаров. – Энг муҳими, уларнинг барчаси болалар билан гавжум. Ёшлар кенг имкониятлар ва яратилган шароитлардан оқилона фойдаланмоқда.\nШотакан каратэ тўгарагида маҳорат оширган Ойбек Мирвоҳидов, Муҳаммадали Раҳматуллаев, Самар Ҳамроев, Ҳасан Абдушукуров, Фаррух Омонов сингари ўқувчилар мамлакат биринчиликлари ва халқаро турнирларда совринли ўринларни эгаллаб келмоқда. Жумладан, О.Мирвоҳидов, М.Раҳматуллаев ўсмирлар ўртасида ўтказилган мамлакат чемпионатида ўз вазн тоифасида уч йил давомида кетма-кет ғолиб бўлди. 2014 йили Сингапурда ташкил этилган халқаро турнирда Самар Ҳамроев ва Ҳасан Абдушукуров мамлакатимиз ўсмирлар терма жамоаси сафида биттадан олтин ва кумуш, Фаррух Омонов бронза медални қўлга киритди.\nНуфузли мусобақаларда муносиб иштирок этиб, Ватанимиз байроғини баланд кўтараётган ёш спортчиларимиз сафи тобора кенгайиб бораётгани мамлакатимизда ёшларга қаратилаётган доимий ғамхўрлик ва эътиборнинг самарасидир.


Европа Иттифоқи МАЗ ва БелАЗга нисбатан санкциялар жорий қилди\nМАЗ ва БелАЗ Беларуснинг йирик автомоболсизлик корхоналаридир. Суратда: БелАЗ юк машинаси ғилдираги.\nЕвропа Иттифоқи Беларуснинг йирик автомоболсизлик корхоналари МАЗ ва БелАЗга ҳамда бу корхоналарга алоқаси бор россиялик тадбиркор Михаил Гуцериевга нисбатан санкциялар жорий этди. Жазо чоралари Беларусь ҳукумати томонидан инсон ҳуқуқлари бузилишига жавобдир.\nАлександр Лукашенко режимига қарши персонал санкцияларнинг тўртинчи туркуми 21 июнь куни маъқулланган эди. “Русснефть” ширкати раҳбари бўлмиш Гуцериев Беларусь ҳукуматининг йирик бизнес-шериги сифатида танилган.\n“Коммерсантъ” хабарига кўра, россиялик тадбиркор ва “Сафмар” гуруҳи раҳбари Михаил Гуцериев Беларусь президенти Александр Лукашенкони дастаклагани учун ЕИ “қора рўйхати”га тиркалган. Маълум бўлишича, Гуцериев Александр Лукашенко билан аввалдан дўст бўлиб, шунинг ортидан “катта бойлик ва республика сиёсий элитаси орасида обрў-эътибор орттирган”, дея қайд этилган “Коммерсантъ” мақоласида.\nЕИ ўз осмонини Беларус учоқлари учун ёпиб қўйди\nЕИ санкциясига тушганлар рўйхатида 78 жисмоний ва 8 юридик шахс номлари келтирилган. Тўлиқ рўйхатни “Озодлик”нинг беларус хизмати эълон қилган.\nСанкциялар кучайтирилиши Беларусь ҳукуматининг охирги хатти-ҳаракатлари, хусусан Ryanair учоғи Минскга мажбуран қўндирилиши ва унинг икки йўловчиси — блогер Роман Протасевич ҳамда унинг қиз ўртоғи, россиялиик талаба София Сапегаларнинг ҳибсга олиниши билан боғлиқ.\nЕИнинг Лукашенкога қарши янги санкциялари мамлакатнинг энг йирик автомобилсозлик корхоналари бўлмиш МАЗ ва БелАЗга ҳам дахл қилади. Рўйхатда, шунингдек, Гуцериев билан боғлиқ “Новая нефтяная компания”, “Белаэронавигация” ва яна 4 ширкат бор.\nЖисмоний шахслардан тадбиркорлар Алексей Олесин, Александр Зайцев ва Сергей Тетерин, Александр Лукашенконинг оила аъзолари, депутатлар, терговчилар, судьялар, ҳуқуқни муҳофаза қилиш идоралари ходимлари ҳамда ОТМ ректорлари ЕИ “қора рўйхати”га тушган.\nЕвропа кенгаши раҳбари Шарль Мишель санкцияларни “Александр Лукашенко режимига мужда” деб атаган. Санкциялар бекор қилинишига, унинг айтишича, қатағонларни тўхтатиш, сиёсий маҳбусларни озод этиш ва умуммиллий сиёсий мулоқотни бошлаш билан эришиш мумкин.\nЕИ мамлакатлари ташқи ишлар вазирлари Беларусга қарши соҳавий санкцияларни ҳам маъқуллашган. Беларусь экспортига тааллуқли ушбу санкциялар ЕИ давлатлари раҳбарларининг 24-25 июнь кунлари ўтказилажак саммитида тасдиқланиши кутилмоқда.\nОзод Европа радиоси/Озодлик радиоси мухбирининг хабар беришича, санкциялар Беларуснинг нефть ва калий саноатини, шунингдек банк соҳасини қамраб олади.\nҚўшма Штатлар ҳам “Лукашенко режимининг зўравонлик ва қатағонларни авж олдиришига жавоб сифатида” Беларуснинг 16 нафар фуқароси ва олти кучишлатар тузилмага қарши санкциялар жорий қилган эди. “Зўравонлик ва қатағонлар” деганда, жумладан, Ирландиянинг Ryanair авиаширкати учоғининг Минск шаҳрига мажбуран қўндирилиши ортидан NEXTA телеграм-канали собиқ бош муҳаррири Роман Протасевич ҳибс қилиниши воқеаси назарда тутилган.


Инсон маънавий жиҳатдан етук бўлса, у жамиятда ўрнатилган қонун-қоидаларни ҳурмат қилади ва сўзсиз бўйсунади. Атрофидагиларга нисбатан эътиборли бўлади. Ўзаро муомала маданиятига амал қилади.\nЖорий йилнинг ўтган даври мобайнида вилоят иқтисодий судида 14 та иш тарафларнинг ўзаро келишув битими тузганликлари сабабли тугатилган.\nЖамиятда фуқароларнинг ўзаро муносабатларини тартибга солиш мақсадида қонунчиликда махсус тартиб ва таъсир чоралари белгиланган.\nБарчамиз истеъмолчимиз. Ҳар куни эҳтиёжимиздан келиб чиқиб, товар ва маҳсулотлар харид қиламиз, иш ҳамда хизматлардан фойдаланамиз. Республикамизда истеъмолчилар ҳуқуқларини ҳимоя қилиш давлат сиёсатининг устувор йўналишларидан бири этиб белгиланган.\nДавлатимиз раҳбарининг 2018 йил 20 апрелдаги "Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида"ги фармони ижросини таъминлаш мақсадида 2018 йил 21 июнда эълон қилинган Вазирлар Маҳкамаси қарорига асосан тасдиқланган "Кўчмас мулкка нисбатан мулк ҳуқуқини эътироф этиш бўйича бир марталик умумдавлат акцияси доирасида кўчмас мулкларга нисбатан мулк ҳуқуқини эътироф этиш тартиби тўғрисида"ги Низомга кўра мамлакатимизда ўзбошимчалик билан солинган турар жойларга эгалик ҳуқуқи тикланди.\nДавлатимиз раҳбари томонидан юртимиз ҳудудидаги барча турдаги объектларни видеокузатув камералари билан жиҳозлаш бўйича "Хавфсиз шаҳар" дастури қабул қилинган эди.\nВилоят адлия бошқармасида фуқароларнинг ҳуқуқлари, эркинликлари ва қонуний манфаатларини ҳимоя қилинишини таъминлашга асосий эътибор қаратилмоқда.\n1,5 мингдан зиёд тадбиркор рўйхатга олинди\nЎзбекистон Республикаси Адлия вазирлиги ҳузуридаги Давлат хизматлари агентлигининг вилоят бошқармаси ва унинг ҳудудий марказлари томонидан олиб борилаётган саъй-ҳаракатлар натижасида аҳолига тезкор ва сифатли хизматлар кўрсатиб келиняпти.\nВилоят маъмурий суди томонидан Навоий шаҳридаги "Баҳор" маҳалла фуқаролар йиғинида навбатдаги сайёр суд мажлислари ўтказилди.


29 Сентябрь 2020 14:32\nNUR-SULTAN. Kazinform – Вазир Мухтар Тлеуберди Германия Федератив Республикасининг Қозоғистондаги элчиси Тило Клиннерни қабул қилди. Бу ҳақда Kazinform ҚР Ташқи ишлар вазирлигининг Telegram каналига асосланиб хабар беради.\nТомонлар ЕХҲТ ва БМТ доирасидаги ўзаро алоқаларнинг долзарб масалалари бўйича фикр алмашдилар, шунингдек, икки томонлама сиёсий ва сармоявий ҳамкорликнинг айрим масалаларини муҳокама қилдилар. Хусусан, савдо-иқтисодий ҳамкорлик бўйича ҳукуматлараро ишчи гуруҳи, стратегик ҳамкорлик бўйича Қозоғистон-Германия ишбилармонлар кенгаши ва Берлин Евроосиё клубининг муҳим роли қайд этилди.\nСуҳбат давомида, ўрта таълим тизимида ва тегишли марказлар тармоғи орқали немис тилини ўрганишни кенгайтириш, гуманитар соҳадаги ҳамкорликка алоҳида эътибор қаратилди. Қозоғистондаги немис диаспораси вакили бўлган икки мамлакат ўртасида «жонли кўприк» га эга бўлишнинг катта аҳамияти қайд этилди, уларнинг сони тахминан 200 минг киши ва Германияда 900 мингга яқин «қозоқ» немисларини ташкил этади.\nБугунги кунда Германия Қозоғистондаги энг йирик савдо шериклари ва инвесторларидан бири ҳисобланади. 2019 йил охирида Қозоғистон ва Германия ўртасидаги товар айирбошлаш ҳажми 1,8 миллиард АҚШ долларини ташкил этди. Сўнгги 15 йил ичида Германиядан Қозоғистонга инвестициялар оқими тахминан 5 миллиард АҚШ долларини ташкил этди. Германиянинг Қозоғистондаги инвестицияларининг қарийб 90% «нодавлат сектори»га, шу жумладан кичик ва ўрта бизнесни қўллаб-қувватлаш ва ривожлантиришга йўналтирилади.\nҚозоғистонда Германия капитали иштирокида 960 дан ортиқ корхона фаолият юритмоқда. Улар орасида «SIEMENS», «METRO», «KNAUF», «Heidelberg Cement», «BASF», «Linde AG», «CLAAS», «WILO» ва бошқалар каби йирик компаниялар вакиллари бор.


Эркин микрофон- Бир чора замон борму?\n29 ноябр 2021, Тошкент вақти: 07:41\nТингловчи ва муштарийлардан 14 сентябр куни Озодликка келган SMS-хабар ва қўнғироқларда билдирилган турфа мулоҳаза ва истаклар яна “Эркин микрофон” рукнида жамланди.\nРамазон ҳайитига ҳам саноқли кунлар қолди. Ҳайит арафаси хонадонингиз эшигини тақиллатиб рамазон айтиб келувчилар кўпаяди.\nАйни пайтда¸ Озодлик телефонига рамазон айтувчилар ҳам чиқиб қолди.\nРамазон айтиб келдим телефонингизга,\nДоим VIP берсин телефонингизга.\nЎчоққа кул, карманга пул,\nТелефонимга ўтказиб беринг 1000 сўм пул.\nЯшасин сигир ва товуқлар...\nҚашқадарёнинг Шаҳрисабз туманидан сим қоққан Абдулла ака беш ойдан буён ойлик ололмаётганини айтиб, пул йўқлигидан тирикчилик қилиш қийин эканини айтади.\nАбдулла ака: Мен беш ойдан бери ойлик олмайманда.\nАбдулла ака: Булар билиб қолса¸ биласизку. Ўзбекистонда туриб¸ бу гапларни гапириб бўлмайди.\nОзодлик: Қаерда ишлашингизни айтишга қўрқасизми?\nОзодлик: Ҳеч бўлмаса касбингизни айтинг. Касбингиз нима?\nАбдулла ака: Касбим оддий ишчи.\nОзодлик: Қачондан бери ойлигингизни олмаяпсиз?\nАбдулла ака: Май ойиникини ҳам олганим йўқ. Мана шу ойнинг 25 числосида беш ой тўлади.\nОзодлик: Май ойидан бери ойлик олганингиз йўқ¸ демак.\nАбдулла ака: Ҳа. Онам пенсия олади. Ҳали август ойиникини олганлари йўқ.\nОзодлик: Сиз ойлик олмасангиз¸ бу ëқда онангиз пенсия олмаса¸ тирикчилик қанақа бўлаяпти?\nАбдулла ака: Тирикчилик энди нима қилайлик¸ жойи келса¸ қуруқ нон ҳам ея олмай қоламиз. Гўштни сўрамай қўяверинг¸ ойлаб емаймиз. Бу гапларни айтиш уятку¸ қўшимча даромад йўқ¸ бир иш йўқ. Бошқа иш қилайлик десак¸ ëшликдаги куч-қувватимиз йўқ. Мисол учун¸ шундай инсонлар бор: сигири икки литр¸ кўп билан уч литр сут беради ëки уйидаги тўрт-бешта товуғи битта-иккитадан тухум қилади. Мана шуни сотиб¸ магазиндан нарса олади. Ëғми¸ чойми¸ гугуртми¸ шунақа нарсалар оладида.\nОзодлик: Демак¸ қишлоқдаги оддий аҳолининг бахтига сигири билан товуғи бор.\n- Ҳа. Агар шулар ҳам бўлмаса¸ жуда ҳам хор бўлади. У ҳам борига бор. Биз жуда қийин аҳволдамиз. Шароитимиз жуда ҳам оғир¸ дейди Абдулла ака.\n“Бечора чора истар¸ бир чора замон борму?”\nТожикистоннинг Сўғд вилоятидан телефон қилган 74 ёшли Баҳодир ота Ўзбекистонда яшаётган икки ўғли ва невараларини соғинганини бироқ, паспорт муаммолари боис болалари ўзини кўргани кела олмаётгани айтиб¸ ҳасрат қилди.\nБаҳодир ота: 1993-1994 йилларда Тожикистонда уруш бўлиб¸ бир неча минг одамлар Ўзбекистон ҳудудига ўтиб қолган. Ўша пайтда уларнинг қўлидаги СССР паспортини олиб¸ қўлига Ўзбекистонда яшаши учун фуқаролиги йўқ шахс гувоҳномаси берилган. Энди улар бир жойга чиқа олмайди. Бир вилоятдан иккинчи вилоятга ўта олмайди. Жуда азобда яшаяпти улар. Улар на Тожикистон фуқароси¸ на Ўзбекистон фуқароси. Бу қандай гап? Халқ жуда азобдада. Ëш 73-74 га қараб бораяпти. Иккита-учта ўғилчалар Ўзбекистонда. На улар келиб хабар ола олади¸ на биз бора оламиз. Бу қанақаси бўлди-а сингилжоним.\nОзодлик: У ëқдаги неваралар нечта?\nБаҳодир ота: Неваралар ҳам учта-тўртта бор. Уларга ҳам катта бўлса¸ паспорт берилмайди дейди. Бермайдиган бўлса¸ жўнатсин уларни. Мана Тожикистон ҳам қабул қилмайди. Қандай бўлади бу.\nОзодлик: Болаларингизни кўрмаганингизга қанча бўлди?\nБаҳодир ота: Йўллар бекитилиб ташланган. Тожикистон билан Қирғизистонни бир ëқлама бекитиб ташлаган. Ўтиб бўлмайди. Агар қўлга тушиб қолсанг¸ қаримисиз¸ ëшмисиз уларга фарқи йўқ¸ олиб бориб қамайди. Ëки 100-200 минг штраф солади. Ахир биз нима болаларни соғинмаймизми? Бу қандай гап бу. “Бечора чора истар¸ на чора чора борми?” Нима қилишимиз керак биз? Мана ëшимиз ҳам бир жойга борди. Мен шу болаларнинг келажагини ўйлайманда. Мен 74 га кирдим. Агар ўлиб қолсам¸ бу болаларим қандай қилиб келади?\nОзодлик: Умрингиз йузоқ бўлсин ота. Ўлим ҳақида ўйламанг.\n- Умрни узоқ бўлса¸ нима қиласиз? Яшашдан бир орзу-ҳавас қолмади. Бундай ҳаëтнинг нима кераги бор¸ дейди Баҳодир ота.\nЯна паспорт ташвиши...\nРоссияда ишлаётган навоийлик Анвар Бозоровни ҳам паспорт муаммоси ташвишга солаяпти. Анвар Бозоров Ўзбекистонда биометрик паспортга ўтиш тартиблари билан қизиқди.\nАнвар Бозоров: Паспорт алмаштирилаяпти экан. Шунақа хабар келдида. 2010 йилданмией¸ шунақа дейишди. Мен Россияда уч йил қолмоқчиман. Борганимдан кейин ҳам олсам бўладими? Бу ерда мен шартнома қилиб¸ уч йил ишлашга келишганман.\nОзодлик: Шартномангиз уч йилликми?\nАнвар Бозоров: Уч йилга оғзаки шартнома қилинган.\nОзодлик: Демак¸ уч йилгача Ўзбекистонга бора олмайсиз.\n- Борсам берадими¸ йўқми¸ шу тарафи борда¸ дейди Анвар Бозоров.\nЎзбекистон расмийлари биометрик паспорт тизимига ўтилиши ҳақидаги бонг ураётган бир пайтда бу жараён қандай амалга ошиши борасида ҳануз тўлиқ маълумотлар мавжуд эмас.


Турк олимлари 1300 йил аввалги бармоқ изларини топди - www.ziyouz.uz\nБош саҳифа ЯнгиликларТурк олимлари 1300 йил аввалги бармоқ изларини топди\nТурк археологлари Мўғулистондаги Тўнюқуқ ёдгорлигидан ўн уч асрлик ноёб бармоқ изларини топди. Бу ҳақда Онадўли ахборот агентлиги хабар беради.\n“Биз кўплаб археологик кашфиётларга қўл урдик. Аммо улар орасида 1300 йил аввалги бармоқ излари энг эътиборга молик кашфиёт саналади. Бу ўта қизиқарли тарихий топилмадир”, – деган Тўнюқуқ ёдгорлигидаги археологик тадқиқотларга бошчилик қилаётган туркиялик профессор Аҳмед Ташағил (Ahmet Taşağıl).\nТўнюқуқ ёдгорлиги туркий тамаддун тарихидаги энг қадимги обидалардан бири саналади.\nТурк хоқонлигининг нуфузли давлат арбоби саналган Тўнюқуқ (тахм. 645–726) хоқонликни Хитой асоратидан қутқаришда катта жасорат кўрсатган. У Элтариш, Қапоғон, Билга хоқон сингари уч ҳукмдорга бош вазир ва лашкарбошилик қилган.\nСаркарда ўлимидан олдин ўз ҳаёти ҳақида ҳикоя қилувчи китоба – битиктош барпо қилдирган. Қадимий турк ёзувининг нодир намунаси ҳисобланган Тўнюқуқ битиктоши Мўғулистон пойтахти Улан-Батордан 66 километр жанубий-шарқда сақланади.\nБитиктошда Турк хоқонлигининг қайта ташкил топиши, бу ишда Тўнюқуқнинг хизмати, унинг ҳарбий юришлардаги қаҳрамонлиги батафсил баён этилган. Ёдгорлик нафақат бадиий-тарихий асар сифатида, балки қадимий топонимлар ва олис ўтмишни ўрганиш нуқтаи назаридан ҳам аҳамиятлидир.\nМазкур қадимий ёдгорлик Туркия ҳамкорлик ва тараққиёт идораси (TİKA) томонидан муҳофазага олинган. Турк олимлари эса тарихий масканда бир неча йилдан буён илмий изланишлар олиб бормоқда.\nТуркия Президенти Ражаб Тойиб Эрдўғон 2005 йили – ҳукумат раҳбари бўлган пайтда Тўнюқуқ ёдгорлигига ташриф буюриб, қадимий обида билан танишган.\nАйни пайтда TİKA ёдгорликни асраб-авайлаш ҳамда илмий изланишларга кўмак кўрсатиб келмоқда. Хусусан, археологик изланишларга қулай шароит яратиш учун ушбу ҳудудда 11 километрлик асфальт йўл ётқизилган. Қолаверса, Тўнюқуқ ёдгорлиги ҳудудида музей ташкил этиш режалаштирилган.\nЭслатиб ўтамиз, Мўғулистоннинг Ўрхун водийсида жойлашган Билга хоқон ва Кул тегин ёдгорликлари ҳам TİKA томонидан муҳофаза этилмоқда.\nТуркия ҳамкорлик ва тараққиёт идорасининг асосий фаолияти ривожланаётган мамлакатларга техник кўмак кўрсатишга йўналтирилган. Ташкилот жаҳоннинг 20 мамлакатида мувофиқлаштирувчи офисга эга бўлиб, 100 дан ошиқ давлатда фаолият юритади. TİKA илм-фан, таълим, савдо-иқтисодиёт, техника, соғлиқни сақлаш ва ижтимоий соҳадаги лойиҳаларга кўмак кўрсатади.\n← Аввалги Аввалги Азим Ҳожиев (1933-2012)\nКейинги → Кейинги: Умарали Норматов. Олтин зангламас


"Милан" - "Верона": Матнли трансляция\n9 ноябрь, 2020, 00:40\nТеглар:Верона | А Серия\nИталия А Серияси 7-туридан ўрин олган "Милан" - "Верона" беллашувини ушбу саҳифа орқали матнли трансляцияда кузатиб боришингиз мумкин. Ўйиннинг хавфли вазиятларидан бохабар бўлиб туриш учун саҳифани янгилаб туриш тавсия этилади.\nДжанджакомо Маньяни 27' (автогол)\nЗлатан Ибрагимович 90'\nА Серия 7-тур\nАнтонин Барак 6'\nДавиде Калабрия 19' (автогол)\nГООООООООООООЛЛЛЛЛЛЛЛЛЛЛЛЛЛЛЛ!!! Златан боши билан гол уриб, барибир жамоасини мағлубиятдан қутқариб қолди.\nҲакам ВАРни кўргач, тўп қўл билан ўйналганини аниқлади ва голни бекор қилди.\nТамез сариқ карточка ишлаб олди.\nГОООООООООООООЛЛЛЛЛЛЛЛЛЛЛЛЛЛЛ!!! Калабрия ҳисобни тенглаштирмоқда. Златандан бош билан ассист.\nЧалханўглу ўрнига Хауге майдонга тушди.\nКоллининг узоқ масофадан йўллаган зарбаси анча юқоридан ўтиб кетди.\n"Милан" тўпни назорат қилмоқда. Аммо вазиятлар яратилмаяпти.\nЛеау ўрнига Диас майдонга тушмоқда.\nЗлатаннинг зарбаси дарвоза тўсинига тегиб қайтди.\n"Милан" яна бир бурчак зарбасидан наф чиқара олмади.\nМаньяни ўрнига Четин майдонга тушди.\nЖарима майдонига узатилган тўпга Златан етиб кела олмади.\nИлич ўрнига Удоги майдонга тушди.\nКессига нисбатан жарима майдони ичида қоида бузилди. Белгиланган пенальтини эса Златан аниқ амалга ошира олмади.\nКалинич ўрнига Колли майдонга тушди.\nМеҳмонлар футболчисига тиббий ёрдам кўрсатилди.\n"Верона" қарши ҳужумларни кутяпти.\nРебичнинг зарбаси ноаниқ кетди.\nМиланликлар тўпни назорат қилмоқда.\nБеннасер сариқ карточка ишлаб олди.\nДимарконинг жарима майдони ичидан берган зарбаси ноаниқ кетди.\n"Милан" иккинчи таймни ҳам ҳужумда фаол бошлади.\nСалемакерс ўрнига Ребич майдонга тушди.\nТанаффус. Ҳакам биринчи бўлимга вақт қўшиб бермади.\nЗлатаннинг зарбаси анча ноаниқ кетди. Стандарт вазият кўкка совурилди.\nЖаримадан узатилган тўпни Кьер қайтариб юборишга эришди.\nБеннасер ўз жарима майдони яқинида қоидани бузди.\n"Милан"нинг кетма-кет 2 та бурчак зарбаси зарбагача етиб бормади.\nЗлатаннинг зарбаси ҳимоячиларга тегиб, майдонни тарк этди.\nЧалханўглунинг жаримадан узатган тўпига Кьер аниқ зарба бера олмади.\nЧаккерини сариқ карточка ишлаб олди.\n"Милан"нинг ҳужумлари тўхтамаяпти.\nТео Эрнандес қулай имкониятдан гол ура олмади. Яқин масофадан берилган зарба муваффақиятсиз чиқди.\nГОООООООООООООООЛЛЛЛЛЛЛЛЛЛЛЛЛЛЛЛЛЛЛ!!! Кесси ваниҳоят, "россонерилар" ҳужумларининг бирини гол билан якунлади. Салемакерсдан ажойиб ассист.\nЛеау деярли ярим майдонни бир ўзи босиб ўтиб, кучли зарба йўллади. Силвестри бир амаллаб уни қайтарди.\nМайдон эгалари томонидан жарима майдони марказига узатилган навбатдаги тўп ҳам ўтмади.\nГООООООООООООООЛЛЛЛЛЛЛЛЛЛЛЛЛЛЛ!!! "Милан" дарвозаси жарима зарбасидан сўнг, яна ишғол қилинди. Калабрияга автогол ёзилса керак.\nБугунги беллашув аввалида Златан Ибрагимович октябрь ойининг энг яхши футболчиси унвонини қабуд қилиб олди.\nБаракнинг яна бир зарбаси ноаниқ кетди.\n"Верона" қарши ҳужумларни пойламоқда.\n"Милан" рақиб жарима майдони атрофида штурм уюштирмоқда.\nБеннасернинг узатмасидан сўнг, Златан боши билан шеригига тўпни ташлаб бермоқчи бўлди. Аммо ҳимоячилар тўпга биринчи бўлиб етиб келди.\nМиланликларнинг жарима майдонига узатган тўпи ҳимоячилар томонидан қайтарилди.\nГООООООООООООООЛЛЛЛЛЛЛЛЛЛЛЛЛЛЛЛ!!! Барак бурчакдан узатилган тўпни дарвозага жойлаб қўйди. "Милан" ҳимоясида пала-партишликлар юзага келди.\nҲужум қилиш навбати "Верона"да. Жарима майдонига узатилган тўп ҳимоячиларга тегиб, майдонни тарк этди.\nДастлабки дақиқаларданоқ "Милан" бурчак зарбасини амалга оширди. Чалханўглу уни амалга оширди. Златаннинг зарбаси дарвоза соҳасига аниқ бормади.\nАссалому алайкум, азиз футбол мухлислари. Италия А Серияси карвонбошиси ижросидаги учрашувни эътиборингизга ҳавола этамиз. "Милан" - "Верона" баҳсини Абдулвосид Валихонов матнли трансляция тарзида эътиборингизга ҳавола этади.\nВидео 2 та автогол бўлган ўйинда Златан "Милан"ни мағлубиятдан қутқариб қолди (видео)\n"Милан" ўз уйида аранг 1 очко олишга эришди


1. Ғарбий Тянь-Шаннинг реликт, камёб эндемик ўсимлиги.\nКўп йиллик, умуман туксиз, поликарп ўт ўсимлик. Тугунаги шарсимон, диаметри 2 см гача. Пояси якка-якка, 25 см гача. Барглари 2 карра патсимон қирқилган, қалин, тухумсимон-ланцет шаклида кенгайган, ялтироқ новбарглари учидаги бўлаклари ингичка, 10 мм узунликда ва эни 1 мм. Соябони ўрама баргларсиз, 5–10 шуълали, шуълалар узунлиги 3–10 мм. Соябончаси 15–20 гулли. Косачасининг тишчалари йўқ. Гултожи оқ, тескари юраксимон, кемтикли, 1,5 мм узунликда. Меваси узунчоқ-овалсимон, 3 мм узунликда. Май–июнда гуллаб, мевалайди.\nТошкент вилояти: Қоржонтовдан бир марта И. И. Мальцев терган. Ўзбекистондан ташқарида: Қозоғистон (Талас Олатоғи, Сирдарё Қоратоғи).\nСувайирғичларнинг яқинидаги тошли-шағалли ёнбағирликлар.


Доклад на тему: 'Олмошнинг маъно турлари, турланиши, фонетик вариантлари'. - БОТАН\nДоклад на тему: 'Олмошнинг маъно турлари, турланиши, фонетик вариантлари'.\nКўпчилик ёзма манбаларда мэн олмоши миму ё-ю нун орқали ёзилган, XVII -XIX асрларга оид баъзи ёзма обидаларда мим-у нун билан ифодаланган. Мэн олмошининг ҳар икки ёзув формаси таркибида олд қатор ўрта кенг э товуши қўлланган:\nXVIII - XIX асрларга оид ёзма манбаларда фақыри-ҳақыр кЎминЎ, кЎминЎ, бу кЎминЎ, мэн кЎминЎ бирикмалари ҳам мэн олмоши ўрнида истеъмол қилинган: Фақыри-ҳақыр кЎминЎ таға¦ыз Муҳаммад Аминхожа Муқимий (Муқимий). КЎминЎ ҳам £з кЈзµм билЎн кЈрдµм (Фурқат).\nXV-XVI асрлар ёзма манбаларида сэн олмоши келишик аффикслари билан турланганда, ё ҳарфи ёзилмайди: сэни¦дэк (Лутфий); сэни¦(Амирий).\nIII шахс бирлиги: ул, баъзан у, ан шакли қўлланган. XV- XIX аср ёзма манбаларида асосан ул варианти қўлланган. Ул олмоши таркибидаги -л ундошининг тушиб қолиши орқали баъзан у шакли вужудга келган. У кишилик олмоши «Бобурнома» ҳамда Ҳувайдо асарларида баъзи ўринларда учрайди: Ҳар ким нэ ким уны¦ йэригЎ олтурды (БН). Уны ким сақлады халлақ (Ҳувайдо).\nБиз олмоши XV-XIX аср ёзма манбалари учун умумий характерга эга, юмшоқ талаффуз этилган, кўплик, бирлик маъноларида қўлланган.\nКўплик ифодалаш хусусиятини янада ошириш учун биз олмошига -лЎр аффикси қўшилган: Мавлāнā Кабулий бизлЎрни тилЎб васийат қылды ким, бу кечЎ āламдын барур-мэн (Навоий МН).Гул ғунчасидур гойа бизлЎргЎ ачылмайдур (Бобур).\nСиз олмошининг кўплик маъносини кучайтириш учун -лЎр аффикси қўшилган: С и з л Ў р ким қарындашлар турур-сиз бизи¦ бирлЎ иттифāқ қылы¦ (Ш тар). Шāдмāн сизлЎрдин-у ЈлгµнчЎ миннатдāр-мэн (Фурқат).\nАлар олмоши XV-XIX асрларда ёзилган кўпчилик ёзма манбаларда кенг қўлланган: Аларны¦ икисин Јлтµрµб (Навоий). Алар айдыларки, ЈзбЎкни бир масалы бардур (Гулханий).\nXIII-XIV асрларда, XIX асрдан кейинги ёдгорликларда ҳам чиқиш келишигининг -дЎн/-дан, баъзан -д¯н/-дун варианти қўлланган.\nУшбу (уш+бу) олмоши нутқ моментидаги предмет ва белгини кўрсатади: Ушбу дам эр¯р жāнны¦ футуҳи (МН). Лекин бу сўз ўзгаришлар юз берган, орттирма -н пайдо бўлган, б товуш -м сонорига ўтган: Лутфий - мунда; Яқиний - муну¦-дэк.\nОшул (уш//ош+ул) кўрсатиш олмоши XV-XIX асрлар ёзма манбаларида истеъмолда бўлган, тингловчига олдиндан маълум шахс, нарса ҳодисаларни кўрсатади: Фарйāдым ошул йэргЎ йэтибтур (Лутфий). Ошул йердЎ йаттуқ (Ш. тар.).\nКим сўроқ олмоши отлар каби кўплик аффиксининг -лЎр вариантини қабул қилган: Арз қылалы кимлЎр вақеъдур (Навоий МҚ). КимлЎр билЎн базм ЎйлЎб (Муқимий).\nНемЎ. Бу сўз таркибидаги мЎ сўзи қадимги туркий тилга оид юкламадир (лекин уни Э.Фозилов боғловчи деб қарайди. Қаранг: Фозилов Э. Ўзбек тилининг тарихий морфологияси. - Т.,1965,146-бет). Эски ўзбек тилида бу сўз нарса сўзи маъносида қўлланган, яъни ҳали олмош туркумига тўла ўтмаган: Дағдаға болдыким, бир нимЎ бағлағай-мен (Бобур). Бу сўз нима вариантида XIX асрнинг 2-ярмидан сўроқ олмоши сифатида мустақил қўлланган.\nНел¯к. -лик аффиксининг -л¯к варианти орқали шаклланган ва у ҳам сабаб маънолидир: Нел¯к башымға тупрақ қоймағайым (Хиср. ва Шир.).\nНетЎк. -дек аффиксининг -тЎк варианти орқали шаклланган ва бу олмошбелги маънолидир: Қанлары йергЎ нетЎк т£к¯лм¯ш (ШН).\nҚайу. Бу олмош таркибидаги -у форманти -и/-ы эгалик аффиксининг вариантидир: Қайу хушдил, қайу маҳзун болды// Қайу Лайлā, қайу Мажнун болды (ШН).\nҚайсы. -сы форманти III шахс эгалик аффиксидир: Қайсы нāмурад ели¦ сабр етЎгигЎ урдаким мурāд тапмай (Навоий). Бу олмош кўплик, эгалик аффиксларини қабул қилган.\nҚайда (қанда), қайдын, қайан, қаны. Бу олмошлар ўрин билан боғлиқ бўлган сўроқни билдирган. Қайда, қайдын таркибидаги келишик аффикслари негизда кристаллашган. Қайан сўзидаги йан ўрин оти, қаны сўзидаги -ы эса эгалик аффиксидир: ДесЎ¦ким, қайда-сен, оё Атāий (Атоий). Мен дедимким, сизлЎр қайдын келЎ-сиз (Бобурнома). Йана даруғадын қайан қачыб барғаным киши билмЎс (Бобурнома).\nҚамуқ// қамуғ олмоши эски ўзбек тилиннинг XV асрларга оид ёзма манбаларида истеъмолда бўлган. Шунингдек, XVII - XIX асрлцрда битилгал айрим ёзма манбаларда учрайди ва барча олмоши каби маъно англатади: Қа м у қ элгЎ бэриб (Лутфий). БизгЎ болды қамуғ эли¦ орны (Ш тар.).\nОлмош - от, сифат, сон ва бошқа сўзларнинг мавжудлигини бевосита ифодаламай, улрнинг мавжудлигини кўрсатувчи мустақил сўз туркуми.\nКишилик олмошлари - шахсларни кўрсатади.\nКўрсати олмоши - предмет, белги, миқдор, вақт ва маконга нисбатан ишора қилади.\nЎзлик олмоши - предмет, белги ва миқдорни таъкидлаб кўрсатади, тегишлилигини ифодалайди.\nСўроқ олмоши - сўраш маъносини ифодалайди.\nБелгилаш олмоши - тўданинг қисмини ёки тўдани, жамликни билдиради.\nГумон олмоши - ноаниқ шахс, белги, миқдорни билдиради.\nБўлишсизлик олмоши - шахс, белги ва миқдорни инкор этади.\nОлмошнинг маъно турлари - олмош ифодалайдиган модал маънолар.


ЧЕКСИЗ ҒУРУР БАХШ ЭТИБ... » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » Yangiliklar » ЧЕКСИЗ ҒУРУР БАХШ ЭТИБ...\n03-10-2014 16:46 Navoiy shahri » Yangiliklar\nБайрам муносабати билан Президентимиз Ислом Каримовнинг ўқитувчи ва мураббийларга йўллаган табригини ойнаи жаҳон орқали эшитиб, жудаям руҳланиб кетдим...\nУнда жумладан шу сўзлар бор эди: “Мамлакатимиз, давлатимиз учун ҳал қилувчи мураккаб бир даврда сизлар билан бирга таълим соҳасини тубдан ўзгартириб, замон талаб қилаётган даражага кўтаришга эришганимизни кўз ўнгимиздан ўтказар эканмиз, бу йўлда сиз, азизларнинг қандай қийин бўлмасин, қатъиятлик ва фидойилик кўрсатганингизни, бу буюк мақсад учун белни маҳкам боғлаб меҳнат қилганингизни мен чинакам жасорат деб баҳолайман ва мана шундай олижаноб фазилатларингиз учун барча-барчангизга таъзим қиламан”.\nАна шу сўзларнинг ўзи юртимизда биз, ўқитувчиларга кўрсатилаётган ҳурмат-эътиборнинг, ишончнинг нақадар чексиз эканлигини кўрсатади. Бу йилги байрам арафасида Президентимиз фармонига мувофиқ, мамлакатимизда бир гуруҳ касбдошларим давлатимизнинг юксак мукофотлари билан тақдирланди. Шунингдек, улар орасида менинг ҳам “Шуҳрат” медали билан тақдирланганим қалбимни ифтихорга тўлдирди. Бу катта эътибор учун Юртбошимизга миннатдорчилик билдираман.\nУстозлари қадрланаётган жаннатмакон диёрда яшаётганлигим менга чексиз фахр ва ғурур бахш этади. Шу билан бирга бу мукофот жуда катта масъулият юклайди. Бундан кейин ҳам Ўзбекистоннинг нурли келажаги бўлган ёш авлодга таълим-тарбия беришда ўз куч-ғайратимни аямайман.\nҲар қайси жамият келажакни кўзлаб яшайди ва унинг пойдеворини имкон қадар мустаҳкамроқ қуришга ҳаракат қилади. Шу нуқтаи назардан қараганда, истиқлол йилларида давлатимиз, жамиятимиз эришган энг катта ютуқ – Ўзбекистон Республикаси Конституцияси қабул қилиниши бўлди. Бош Қомусимиз давлатимизда амалга оширилаётган ислоҳотларнинг мустаҳкам қонуний асосларини яратишга хизмат қилаётганлиги билан муҳим аҳамият касб этади.\nБахтиёр ЭШИМОВ, Навоий давлат педагогика институти қошидаги 1-академик лицей ўқитувчиси.